Bolehkah Wanita Didakwa Kerana Merogol Lelaki di Malaysia?

Salah satu kontroversi yang timbul sekitar bulan April tahun 2019 melibatkan drama bersiri popular 'Nur 2.'

Dalam drama tersebut, salah seorang watak lelaki pada penghujung kisahnya terpaksa membuat laporan polis mendakwa dirinya telah dirogol seorang wanita. Siasatan yang dijalankan mendapati wujud bukti kes rogol itu berlaku, menyebabkan wanita perogol itu ditahan dan dikenakan hukuman undang-undang.

Secara teknikalnya, walaupun memang boleh berlaku kes wanita merogol lelaki, undang-undang kita tidak mengiktiraf kes tersebut. Mahkamah tidak boleh menganggapnya sebagai satu kes rogol. Anda tak percaya?

Takrifan 'perbuatan rogol' di negara kita sehingga kini belum berubah sejak dulu. Kita masih lagi mengekalkan takrifan yang diguna pakai sejak dulu dan takrifan kita turut sama dikongsi dengan adik tiri kita, Singapura. Kedua-dua negara mempunyai undang-undang jenayah rogol yang terlalu longgar.

Apa itu 'rogol' dari segi undang-undang? Mari kita lihat kanun pertama undang-undang yang wujud dalam mendefinisikan perbuatan rogol. Dalam draf undang-undang kebanyakan negara sejak memperkenalkan jenayah rogol, rogol ditakrifkan sebagai;

“The carnal knowledge of a female forcibly and against her will."

Ini bermakna sejak mula lagi kejadian rogol dari segi undang-undang hanya mengambil kira wanita sahaja berpotensi sebagai mangsa. Dalam undang-undang kita pula, rogol didefinisikan sebagai satu jenayah di bawah akta 574 seksyen 375 (rogol) yang menyebut;

Seseorang lelaki adalah dikatakan melakukan “rogol” jika ia, kecuali dalam hal yang dikecualikan kemudian daripada ini, bersetubuh dengan seseorang perempuan dalam keadaan seperti berikut :

c) dengan kerelaan perempuan itu manakala kerelaannya telah didapati dengan mendatangkan kepadanya atau mana-mana orang lain ketakutan mati atau cedera, atau telah didapati melalui salah tanggapan fakta dan lelaki itu tahu atau ada sebab untuk mempercayai bahawa kerelaan itu telah diberi akibat dari salah tanggapan tersebut;

Panjang lagi sebenarnya kalau nak diletakkan, tetapi memadai untuk anda faham. Undang-undang kita dengan jelas menyebut rogol hanya diterima berlaku apabila seorang lelaki memaksa seorang wanita lain bersamanya dalam bentuk seksual dan lelaki itu memasukkan zakarnya ke dalam faraj wanita itu tanpa kerelaan wanita tersebut.

Oleh yang demikian, takrifan rogol tidak mengambil kira kes di mana wanita memaksakan dirinya pada seorang lelaki, wanita memaksa wanita atau lelaki memaksa lelaki lain.

Sekiranya kita membuka dan menyemak akta kod penal 574 seksyen 375 -  jenayah rogol sehingga Februari 2018 masih mengambil kira perbuatan rogol mesti dilakukan oleh seorang lelaki kepada seorang wanita.

Ini bermakna, secara amnya - wanita tidak boleh diklasifikasikan sebagai seorang perogol dari aspek undang-undang, walaupun wanita itu seorang perogol bersiri. Ini kerana syarat sesuatu kes itu layak diambil sebagai kes rogol mestilah berlaku penetrasi zakar ke dalam faraj. Jika faraj ke zakar - itu bukan rogol. Kelakar kan?

Adakah wanita boleh dijatuhkan hukuman sekiranya dia benar-benar merogol? Boleh, tetapi bergantung kepada situasinya. Jika kita rujuk seksyen 375(b); seseorang wanita boleh dijatuhkan hukuman merogol sekiranya wanita itu melakukan perbuatan merogol dalam kumpulan; yakni tidak berseorangan atau beramai-ramai.

Ini kerana dalam seksyen 375(b) tidak ada disebutkan jantina pelakunya, jadi kelompongan ini bakal membolehkan kedua-dua jantina layak didakwa di bawah seksyen ini. Bagaimanapun, takrifan ini masih boleh disanggah oleh peguambela bagi menyelamatkan anak guamnya daripada disabitkan jenayah rogol, kerana pelaku tidak memenuhi ciri-ciri yang perlu berlaku dalam kes rogol.

Berdasarkan apa yang penulis fahami, seseorang wanita tidak boleh dijatuhkan hukuman ke atas jenayah rogol sekiranya dia merogol seorang lelaki lain. Bagaimanapun, seandainya wanita itu menyertai satu kumpulan merogol seorang wanita - secara teknikalnya dia boleh dianggap telah melakukan jenayah rogol.

Kelam-kabut kan undang-undang jenayah rogol kita? Betulkan penulis kalau pemahaman penulis salah.

Sama seperti seksyen-seksyen lebih awal, iaitu seksyen 375, 375a dan 375b - takrifan hukuman yang boleh dikenakan ke atas perogol juga sangat bergantung dengan jantina.

Hukuman berat ke atas lelaki yang merogol wanita memang agak berat. Perogol boleh dikenakan hukuman penjara maksium 20 tahun dan juga hukuman sebatan. Dalam beberapa situasi tertentu, hukumannya boleh meningkat kepada 10 tahun minima atau 30 tahun maksima dengan hukuman rotan.

Antara situasi yang boleh menyebabkan hukuman ditambah adalah sekiranya rogol itu melibatkan wanita bawah 16 tahun tanpa kerelaan, gadis berusia bawah 12 tahun walaupun dengan kerelaan, wanita yang sedang mengandung, mangsa rogol yang membunuh diri selepas dirogol ataupun perogol lelaki yang merogol wanita kurang upaya.

Penambahan ini tetap tidak boleh lari daripada pengaruh aspek jantina dan situasi ini amatlah mengelirukan. Sebagai contoh, sekiranya seorang perogol berjantina lelaki mempunyai penyakit AIDS atau pengidap virus HIV didapati melakukan jenayah rogol, hukuman ke atas dia boleh ditambah.

Bagaimanapun, sekiranya yang merogol itu seorang wanita dan mangsanya seorang lelaki malang yang akhirnya mengidap penyakit AIDS selepas itu, tidak ada hukuman tambahan akan dijatuhkan kepada wanita tersebut walaupun dibuktikan dia menyebabkan jangkitan wabak AIDS berlaku pada mangsa dia.

Untuk kes rogol melibatkan perogol lelaki yang merogol wanita yang tidak boleh dinikahi atau dikahwini; seperti ibu, adik perempuan, kakak, ibu mertua atau nenek pula; hukuman yang dikenakan lebih ringan sedikit.

Hukuman penjara 8 tahun minima akan dikenakan sekiranya terbukti bersalah, tidak melebihi 30 tahun dengan hukuman sebat 10 sebatan minima.

Berdasarkan apa yang termaktub dalam undang-undang kita, itulah kesimpulan yang perlu kita ambil.

Sekiranya seorang lelaki pergi melaporkan jenayah rogol terhadap dirinya yang dilakukan oleh seorang wanita lain, pihak mahkamah tidak ada cara untuk mendakwa perlakuan itu sebagai satu jenayah rogol melainkan wujud beberapa faktor yang boleh mengubah haluan kes itu.

Apa yang penulis maksudkan, sekiranya kita rujuk kepada seksyen seterusnya iaitu seksyen 377 yang menyebut tentang seks luar tabii sebagai jenayah, boleh wujud situasi di mana seorang wanita boleh dicajkan telah melakukan jenayah di bawah seksyen ini.

Sekiranya semasa kejadian seks paksa itu dilakukan perogol berjantina wanita itu telah pun melakukan perbuatan luar tabii seperti contoh memasukkan sesuatu ke dalam dubur mangsa rogolnya tanpa kerelaan mangsanya, tindakan itu boleh dianggap sebagai satu bentuk jenayah.

Bagaimanapun, dari segi teknikalnya kes itu tetap tidak dianggap sebagai kes rogol tetapi kes paksaan seks luar tabii atau 'carnal intercourse.'

Walaupun berbunyi kelakar -  begitulah bagaimana tafsiran undang-undang negara kita jelas sekali berat sebelah dalam mentafsir kes-kes rogol. Undang-undang kita terlalu memihak kepada wanita kerana mungkin ketika undang-undang ini diwujudkan British dulu, ia dicipta untuk melindungi wanita daripada serangan seksual.

Pada pendapat penulis, perkara ini perlu diberikan perhatian serius kerana amat jelas akta 574 seksyen 375 sehingga seksyen 377 sudah lapuk. Bagaimanapun, kita harus juga melihat apa yang telah berlaku di India ketika kerajaan India berusaha 'membetulkan' takrifan rogol ini.

Seperti yang kita sedia maklum, India juga mewarisi undang-undang British jadi akta mereka juga sama seperti kita, daripada aspek tafsiran sehinggalah kepada nombor akta dan seksyennya.

Kerajaan India berjaya meminda akta tersebut pada tahun 2013, mentakrifkan 'rogol' sebagai satu perbuatan bersifat neutral jantina dan meminda istilah 'rogol' kepada 'serangan seksual.' Bagaimanapun, bantahan daripada kumpulan penyokong wanita yang merasakan perubahan itu akan mengendurkan perlindungan ke atas kaum wanita daripada jenayah rogol, kerana rogol kini bukan hanya terhad kepada perbuatan lelaki semata-mata.

Atas desakan dan tekanan yang diterima, kerajaan India melakukan u-turn meminda semula takrifan 'rogol' agar kekal sebagai lelaki memaksakan diri kepada seorang wanita tanpa kerelaan.

Pindaan itu juga kembali meletakkan hanya lelaki saja boleh dikategorikan sebagai perogol, tidak bagi wanita.

Begitulah masalah yang berlaku dalam negara-negara bekas jajahan British ketika ini. Yang dah berjaya pinda diminta tukar semula ke asal. Di negara kita pula, entahlah bagaimana pula reaksi yang bakal kita terima seandainya kedua-dua jantina berhak dilabelkan sebagai perogol, sekiranya jenayah kejam ini telah dilakukan.


5 Bandar Terbiar Yang Kini Tenggelam Di Bawah Air

Bandar dan pekan adalah sangat penting untuk kehidupan kita. Sebagai pusat perdagangan, komuniti, dan seni, ia adalah tempat di mana perkara menarik berlaku dan kemajuan dihasilkan.

Keseluruhan tamadun telah didorong oleh bandar-bandar berkuasa seperti Rom, London, dan Paris. Tetapi kadang-kala, bandar-bandar musnah akibat alam semula jadi.

Bandar-bandar boleh bertahan daripada kebanyakan bencana alam tetapi banjir bukan salah satu daripadanya. Namun terdapat kebaikan daripada bencana banjir ini di mana ia sebenarnya boleh melindungi monumen-monumen dengan baik.

iluminasi.com kongsikan 5 bandar terbiar yang kini tenggelam di bawah air.

Thonis-Heracleion hampir tidak diketahui pada hari ini, namun ia merupakan satu bandar terpenting zaman dunia kuno.

Dipaparkan dalam banyak kisah Yunani purba, ia adalah tempat Hercules pertama kali menjejakkan kaki di Afrika.

Ia juga merupakan salah satu bandar terpenting di Mesir kuno sebelum itu, pusat perdagangan maritim antarabangsa dan tempat tinggal orang ramai yang berbeza latar belakang dan warganegara.

Ia pertama kali dihuni lebih dari 4,000 tahun yang lalu dan berfungsi sebagai pusat perdagangan Mesir untuk lebih daripada satu milena.

Perisai dan senjata Yunani dan Mesir telah ditemui bersama-sama di bandar yang tenggelam di dasar lautan ini di samping patung-patung yang mempunyai gaya seni Hellenic dan Mesir.

Ia juga merupakan pusat penyatuan agama iaitu sebuah tempat di mana dinasti Ptolemaic Yunani yang baru telah mula disembah dan digambarkan dalam seni sebagai orang Mesir.

Dalam banyak segi, ia adalah serupa dengan Venice zaman moden di mana sebahagian besarnya dibina di atas beberapa pulau kecil di kawasan dataran rendah di pantai Mesir.

Bandar ini lebih kepada bandar maritim, dipenuhi dengan laluan air dan terusan yang sibuk dengan kapal-kapal.

Dan seperti Venice hari ini, ia tenggelam secara perlahan-lahan. Hampir akhir abad kedua Sebelum Masihi, tanah ini akhirnya "menyerah kalah" dan sebahagian besar bandar tersebut telah tenggelam sama ada disebabkan oleh pencairan atau tergelincir ke dalam laut.

Ia terus berfungsi sebagai sebuah wilayah yang tidak penting sehingga seluruh bandar tenggelam dan dilupakan sekitar 800 Masihi.

Pada tahun 1950-an, Amerika Syarikat dan Kanada memulakan projek bersama untuk menyambungkan Great Lakes ke Atlantik, membolehkan kapal berlayar sejauh ke pedalaman sebagai Minnesota.

Projek yang dikenali sebagai Saint Lawrence Seaway bermula pada tahun 1954 dan selesai pada tahun 1959. Ia merupakan satu kejayaan besar tetapi dengan satu syarat, iaitu projek ini terpaksa membanjirkan 9 buah kampung di Kanada.

Kampung Aultsville, Maple Grove, Wales, Santa Cruz, Dickinson's Landing, Farran’s Point, Moulinette, Mille Roches, dan Pulau Sheek semuanya tenggelam bersama sebahagian daripada Lebuhraya Kanada 2, yang perlu dibina semula di dataran tinggi.

Bahagian di Ontario ini adalah salah satu yang tertua di Kanada.

Kebanyakan dari kampung ini mula dibina pada tahun 1700-an dan ada yang dibina di tapak bekas perkampungan asli Amerika.

Sebelum ketibaan Eropah, sebahagian besar kawasan itu adalah wilayah Mohawks. Secara keseluruhan, lebih daripada 6,000 orang dan lebih 500 bangunan dipindahkan ke bandar-bandar yang baru dirancang.

Bertentangan dengan apa yang dijanjikan kepada mereka, penduduk mengadu bahawa rumah baru mereka tidak sama dengan nilai yang terpaksa mereka serahkan.

Hari ini, kampung-kampungini semuanya tidak dapat diakses, tenggelam di dasar lorong perkapalan yang sibuk. Walau bagaimanapun, ia kadang-kala boleh dilihat di bawah air terutamanya apabila air surut.

Apa yang sangat menghantui tentang kampung-kampung yang hilang ini adalah bahawa ia berlaku tidak lama dahulu.

Ini bermakna terdapat banyak gambar di seluruh dunia ketika kampung-kampung ini masih dihuni, memaparkan orang-orang menjalani kehidupan seharian mereka.

Pada tahun 1985, kerajaan Venezuela juga merancang membanjirkan lembah yang didiami untuk membina empangan hidroelektrik.

Mereka melakukannya dengan cara yang kurang bijak. Presiden negara pada ketika itu iaitu Carlos Andres Perez terbang ke bandar tersebut dengan helikopter lalu memberitahu penduduk bahawa tanah mereka akan dirampas dan mereka terpaksa berpindah.

1,200 penduduk kawasan tersebut terpaksa untuk hidup dengan keluarga dan rakan-rakan di seluruh Venezuela, dan sebahagian besar bandar telah dirobohkan.

Untuk tempoh yang agak lama, satu-satunya tanda yang tinggal di bandar itu adalah menara gereja, yang timbul di atas air dan digunakan oleh penduduk setempat orang sebagai penanda air tinggi.

Sehinggalah pada tahun 2010, ketika Venezuela terkesan oleh El Nino yang sangat teruk yang telah mencetuskan kemarau yang melanda banyak kawasan di negara ini.

Tahap air takungan menurun sebanyak 30 meter, mencetuskan catuan tenaga di seluruh Venezuela.

Tetapi ini juga bermakna bahawa seluruh gereja termasuk kawasan perkuburan, sekali lagi "wujud" bersama dengan beberapa rumah lama dan dataran bandar.

Sesetengah penduduk lama mengambil peluang untuk melawat rumah lama mereka dan memberi penghormatan sebelum ia tenggelam sekali lagi apabila musim kemarau berakhir.

Lake Strom Thurmond adalah destinasi popular bagi pelancong dan perenang di Georgia pada hari ini.

Apa yang kurang diketahui adalah ia menyembunyikan bandar Petersburg yang satu ketika dahulu meriah di bawah airnya yang tenang.

Petersburg mula diduduki pada tahun 1786 oleh Dionysius Oliver untuk memanfaatkan ekonomi perladangan yang berkembang di rantau Lembah Sungai Broad.

Ia dengan pantas menjadi saluran utama dalam industri tembakau dan salah satu tempat utama di mana penghantaran diperiksa.

Menjelang tahun 1801, ia adalah bandar ketiga terbesar di Georgia. Pelawat menggambarkannya sebagai sebuah bandar indah yang merupakan pusat perdagangan dan kebudayaan serta membantu meningkatkan popularitinya.

Pada tahun 1810, industri kapas telah mengambil alih dan Petersburg mula merosot. Pekan ini secara praktikalnya terbiar dan tidak berpenghuni menjelang ketika pejabat posnya hilang pada tahun 1844.

Menjelang tahun 1952, ketika Kor Jurutera Amerika Syarikat mula mengisi lembah ini untuk membuat tasik, bandar ini telah ditinggalkan dan dilupakan.

Oleh itu, penduduk tempatan terkejut apabila kemarau telah menyebabkan bandar itu muncul semula dari tasik pada tahun 2002.

Pagar lama, potongan tembikar dan tapak rumah semuanya boleh dilihat dengan jelas sebelum air kembali memenuhi tasik itu.

Pada masa lalu, China telah dikritik kerana menggerakkan sejumlah manusia yang sangat ramai dalam usaha mendapatkan projek-projek awam.

Penghasilan Tasik Qiandao memerlukan pemindahan lebih dari 300,000 orang, yang mana sesetengah daripadanya terdiri daripada keluarga yang telah tinggal di rantau ini untuk beberapa generasi.

Namun, salah satu tragedi terbesar dalam operasi ini adalah kehilangan kota imperial Shi Cheng, sebuah bandar lama Ming dengan monumen yang mengagumkan yang telah wujud sejak sekurang-kurangnya seawal tahun 1500-an dan mungkin berabad-abad sebelum itu.

Sebuah bandar telah wujud di sana sejak tahun 208. Rantau ini mengalami banjir pada tahun 1959 dan kini ia terletak di bawah tasik dengan kedalaman 40 meter.

Kota ini dilupakan sehingga 2001 apabila kerajaan China menganjurkan ekspedisi untuk meninjau runtuhan dan mengetahui apa yang tersisa.

Apa yang mengejutkan mereka adalah banjir tersebut telah memelihara bangunan batu lama dengan sangat baik. Terpelihara daripada tanah biasa, angin, dan hakisan hujan, bandar kini kelihatan hampir sama seperti ketika banjir melanda.

Shi Cheng berfungsi sebagai salah satu koleksi artifak yang terpelihara dengan baik dari Tempoh Imperial di seluruh China.

Pada tahun 2011, sebuah projek untuk mencipta semula bandar yang serupa sebelum ia tenggelam telah mendapat perhatian orang awam.


Kisah Penggusti Yang Namanya Dibuang Dari Sejarah WWE - Chris Benoit

Tahun 90-an merupakan kemuncak tayangan dunia gusti profesional di Malaysia. Nama-nama penggusti lagenda seperti The Undertaker, Kane, Stone Cold, The Rock dan ramai lagi pastinya menjadi kegilaan peminat gusti pada ketika itu.

Kini, walaupun tayangan perlawanan gusti profesional tidak semeriah dahulu, ia tetap mempunyai peminat yang tersendiri di Malaysia. Bagi peminat gusti tahun 90-an, anda pasti pernah mendengar mengenai kehebatan penggusti yang dianggap lagenda, iaitu Chris Benoit.

Chris Benoit boleh dikatakan seorang penggusti lagenda dari World Wrestling Entertainment (WWE), sebaris dengan penggusti-penggusti hebat sezaman dengannya seperti Eddie Guerrero, Chris Jericho, Chavo Guerrero dan Edge.

Dalam kalangan peminatnya, dia dikenali sebagai seorang penggusti yang mesra dengan peminat dan mempunyai etika yang baik sebagai seorang penggusti. Chris Benoit juga sangat disenangi oleh pihak WWE kerana sifatnya yang suka datang awal, balik lambat dan gemar bertegur sapa dengan para pekerja di WWE.

Pencapaiannya dalam sukan ini juga bukan calang-calang. Chris Benoit pernah muncul Juara Dunia, Juara Ameria Syarikat, Royal Rumble dan Wrestlemania. Selain WWE, dia juga pernah membuat kemunculan dalam ECW dan WCW.

Pada 22 Jun 2007, kira-kira 330 petang salah seorang rakannya Chavo Guerrero telah menerima khidmat pesanan suara dari Chris Benoit yang mengatakan dia telah tertinggal penerbangan yang sepatutnya diambil pada malam tersebut. Chavo telah menghubungi Chris Benoit dan menurutnya, suara Chris Benoit pada ketika itu seperti sedang kepenatan.

Pada masa yang sama, Chris Benoit memberitahu kepadanya bahawa isteri dan anak-anaknya mengalami keracunan makanan. Chris mengatakan dia mungkin terpaksa ke hospital. Chris berjanji untuk mengambil penerbangan ke Houstan keesokan harinya untuk menghadiri perlawanan menentang CM Punk yang telah dijadualkan keesokan harinya.

Malangnya, dia dikatakan tidak hadir tanpa sebarang pesanan kepada pihak pengurusan. Hal ini telah menyebabkan mereka curiga dengan apa sebenarnya yang berlaku dan pihak WWE telah mengarahkan pihak polis mengadakan rondaan di rumah Chris. Ketika inilah, mereka menemui mayat Chris Benoit sekeluarga.

Pada 24 Jun 2007, berita kematian Chris Benoit bersama isteri dan anak-anaknya di rumah mereka telah menggemparkan dunia gusti. Keesokan harinya, pada 25 Jun 2007, pihak WWE menggantikan program WWE Monday Night Raw dengan sebuah tayangan yang didedikasikan  Chris Benoit.

Pada mulanya, ramai yang menyangka bahawa Chris Benoit dan keluarganya di bunuh. Namun, setelah kajian yang dibuat di tempat kajian, mereka membuat satu kesimpulan yang sungguh mengejutkan.

Chris Benoit dan keluarganya bukanlah dibunuh oleh orang lain sebaliknya Chris Benoit sendirilah yang membunuh isteri dan anaknya sebelum membunuh diri. Hasil laporan yang sangat mengejutkan ini menyebabkan Vince McMahon telah membuat ucapan dalam ECW yang berbunyi seperti berikut (setelah dialih bahasa ke Bahasa Melayu):

Malam semalam dalam RAW, pihak WWE telah membuat satu persembahan khas yang didekasikan bagi mengenang karier Chris Benoit. Walau bagaimanapun, 26 jam kemudian, pihak penyiasat telah mengetahui apa sebenarnya yang telah berlaku. Oleh itu, selain ucapan saya ini, nama Mr. Benoit tidak akan disebutkan lagi mulai malam ini.

Sebaliknya, persembahan dan malam ini didedikasikan buat semua pihak yang terkesan dengan tragedi yang sangat mengejutkan ini. Malam ini merupakan permulaan yang lebih baik bagi proses pemulihan daripada tragedi ini. Pada malam ini, setiap penggusti WWE akan melakukan apa yang sebenarnya perlu dilakukan oleh mereka, iaitu menghiburkan anda semua.

Vince benar-benar mengotakan apa yang diucapkannya. Dalam tempoh 24 jam berikutnya, nama Chris Benoit telah dibuang daripada laman web rasmi WWE. Malah, jualan cenderahati yang mempunyai nama Chris Benoit juga dihentikan serta merta. Kesemua gambar dan video Chris Benoit juga dikeluarkan daripada laman rasmi WWE.

Selain itu, pihak pengacara tidak langsung menyebut namanya dan jasa serta kejayaannya dalam dunia gusti. Dalam sekelip mata, pihak pengurusan WWE mahu memadam terus nama Chris Benoit atas kesalahan jenayahnya itu.

Hasil ujian autopsi otak Chris Benoit yang menunjukkan adanya bukti CTE

Terkenal sebagai seorang yang sangat penyayang dengan keluarganya, sudah tentulah tindakan kejam Chris Benoit mengejutkan ramai pihak terutamanya peminatnya. Terdapat beberapa teori atau pendapat mengapa Chris Benoit sanggup melakukan tindakan tidak berperikemanusiaan ini.

Dalam satu temuramah, kakak iparnya memberitahu bahawa Chris Benoit mungkin mengalami masalah depresi selepas kematian rakan baiknya, Eddie Guerrero beberapa tahun sebelum kejadian itu. Sejak itu, dia dikatakan mengalami kemurungan dan bertindak lebih agresif terhadap isteri dan anaknya.

Salah satu pendapat yang kuat adalah kerana kecederaan otak yang dialaminya telah menyebabkannya bertindak membunuh ahli keluarganya sendiri. Dia dikenali umum bukanlah seorang yang agresif terhadap ahli keluarganya dan tidak mempunyai rekod perubatan yang mencurigakan.

Walau bagaimanapun, post-mortem yang dibuat pada otaknya telah mengejutkan doktor. Doktor telah menemui kesan-kesan kecederaan otak, Chronic traumatic encephalopathy (CTE - penyakit pada otak disebabkan kecederaan pada kepala yang berulang) dan steroid.

Tindakan pihak WWE memadamkan terus legasi Chris Benoit ternyata tidak disenangi sesetengah peminatnya. Ada peminat yang menggesa pihak WWE memasukkan semula namanya dalam laman rasmi WWE dan pada masa yang sama mengutuk tindakan kejamnya itu.

Bagi golongan ini, tidak salah sekiranya pihak WWE menyenaraikan nama Chris Benoit kerana kejayaan dan jasanya dalam memajukan industri ini. Namun, pada masa yang sama, pihak WWE boleh menjadikan kes ini sebagai kempen kesedaran bahaya pengambilan dadah.


Bukti Kewujudan Teknologi Nano Masyarakat Purba : Cawan Lycurgus

Zaman sekarang, teknologi menggunakan partikel-partikel bersaiz nano merupakan sesuatu yang biasa kedengaran. Malahan dalam filem-filem fiksyen seperti filem The Avengers misalnya, baju perisai milik Iron Man juga dikatakan terbina menggunakan teknologi besi nano yang bukan saja mampu terbentu dengan sendiri, malahan mampu merawat permukaannya secara automatik.

Teknologi nano yang ada sekarang mungkin belum mencapai apa yang digambarkan dalam filem-filem fiksyen yang mengagumkan. Bagaimana pula sekiranya penulis katakan pada anda; teknologi nano sebenarnya sudah wujud sejak sekian lama dengan sebuah penemuan cawan yang dianggarkan dibuat sejak abad ke 4.

Cawan yang dinamakan sebagai 'cawan Lygcurgus' sempena nama seorang tokoh masyarakat Rom bernama Raja Lycurgus, salah seorang tokoh yang disebutkan dalam kisah Iliad hasil tulisan Homer. Penemuan cawan ini membuktikan wujud teknologi hampir serupa dengan teknologi nano, mampu dipraktikkan oleh masyarakat Rom lebih 2,000 tahun lamanya.

Cawan yang dinamakan sebagai cawan Lygurcus bukanlah satu-satunya cawan serupa yang ada dan ditemui, tetapi cawan Lygurcus merupakan satu-satunya artifak yang ditemui dalam keadaan sempurna. Dinamakan sebagai 'cawan bersangkar' atau 'diatreta, cawan ini merupakan salah satu objek mewah yang unik dan dimiliki golongan kelas atasan semasa zaman Rom.

Tidak diketahui siapa pemilik asal cawan tersebut, tetapi cawan itu dianggarkan dibuat sekitar tahun 290 ke 325 oleh orang Alexandria atau orang Rom. Kini dipaparkan di Muzium British, pihak muzium berjaya mendapatkan cawan ini daripada sumbangan Lord Rothschild pada tahun 1958.

Ukiran yang ada pada cawan tersebut sangat cantik, memaparkan Raja Lycurgus yang terkenal sebagai seorang yang panas baran berjaya ditawan Dionysius dengan bantuan makhluk ghaib bernama Ambrosia, yang menukarkan dirinya menjadi dahan-dahan halus memerangkap Lycurgus. Kisah yang dipaparkan pada badan cawan itu dikatakan ada kaitan dengan kejatuhan Maharaja Licinius oleh serangan Constantine yang berlaku sekitar tahun 324.

Keunikan cawan Lycurgus terletak pada bahan yang digunakan dalam pembuatannya. Cawan ini dianggap sebagai salah satu ciptaan paling sofistikated yang dihasilkan sebelum tibanya era moden.

Dijumpai sekitar tahun 1845 dan dibeli oleh keluarga Rothschild, sebelum didermakan ke muzium - hanya pada tahun 1950 kajian ke atas cawan Lycurgus dapat dilakukan atas permintaan Lord Rothschild sendiri.

Wujud perdebatan berkenaan bahan yang digunakan bagi menghasilkan cawan tersebut - ada pihak berpendapat keseluruhan cawan itu diperbuat daripada kaca, sementara ada pihak mengatakan ada kemungkinan permata nilam dijadikan buatannya. Pada tahun 1959, kajian menggunakan sinaran-X berjaya mengesahkan cawan itu diperbuat hanya dengan kaca.

Apa yang unik berkenaan teknologi pembuatan kaca cawan diatreta ini adalah warnanya yang mampu memberikan kesan optik yang berbeza. Pada situasi biasa, badannya berwarna kehijau-hijauan mirip batu jed tetapi apabila disuluh dengan lampu, warnanya bertukar menjadi kemerah-merahan. Penemuan ini menimbulkan banyak persoalan bagaimana situasi itu boleh berlaku.

Sampel cawan itu dihantar ke Dr. Robert Brill daripada Corning Museum of Glass, bagi menentukan bahan yang digunakan. Eksperimen yang dilakukan ke atas sampel tersebut mendapati wujud bahan emas dan perak yang menyumbang kepada pertukaran warna itu, yang telah dipanaskan sehingga mampu menghasilkan partikel-partikel halus yang kemudiannya diadunkan ke dalam kaca yang digunakan. Cubaan Dr. Brill untuk mereka semula kesan serupa berdepan kegagalan walaupun teknologi yang beliau ada, jauh lebih baik berbanding apa yang digunakan orang Rom terdahulu.

Pada penghujung tahun 80-an, sampel sama diberikan kepada sekumpulan pengkaji lain yang berjaya merekodkan kewujudan-kewujudan partikel halus bersaiz 50 ke 100 nanometer yang diperbuat daripada gabungan emas dan perak serta tembaga. Partikel-partikel yang dibentuk sehingga menghasilkan kesan yang digelarkan 'colloidal', sejenis bentuk larutan yang terdiri daripada partikel-partikel halus bersaiz 1 ke 1000 nanometer yang sekata penyebarannya.

Walaupun berjaya mengenalpasti bahan yang digunakan dalam cawan itu, penyelidik masih belum memahami apakah teknik yang menghasilkan kesan tersebut. Teknik yang digunakan pembikin gelas zaman Rom memerlukan kepakaran yang tinggi dalam menghasilkan adunan kaca, emas, perak dan tembaga yang tepat bagi menghasilkan kesan yang diinginkan.

Ini kerana bahan yang digunakan pembuatan itu memerlukan kemahiran yang sangat tinggi bagi memastikan penghasilan warna yang dikehendaki. Kajian pada tahun 1995 yang dilakukan oleh dua pihak menawarkan hipotesis berbeza. Satu pihak berpendapat bahawa cawan Lycurgus diperbuat daripada bongkah kaca yang dipotong, kemudiannya diasah bagi mendapatkan bentuk yang dikehendaki. Satu pihak lagi berpendapat cawan itu dibuat dengan menggunakan larutan campuran bahan-bahan logam itu yang dituang ke dalam acuan bagi mendapatkan bentuknya, sebelum dibiarkan mengeras.

Kajian dengan menggunakan mikroskop elektron berjaya mengesan kesan-kesan garis halus yang terdapat pada permukaan kaca cawan itu, menunjukkan cawan itu dihasilkan dengan cara mengisarkan bahan itu - membuktikan bahasa tukang kaca zaman Rom terdahulu, mempunyai teknologi yang bukan saja berjaya menghasilkan kaca yang mengandungi logam-logam bersaiz zarah malahan mampu membentuk kaca tersebut yang sangat lembut kekerasannya, dengan menggunakan peralatan yang mereka ada ketika itu.

Melalui cawan Lycurgus, beberapa perkara dapat kita pelajari berkenaan teknologi zaman dahulu. Orang zaman dahulu sudah mengetahui bagaimana untuk melarutkan emas, perak dan tembaga dengan kaca dalam bentuk yang sangat sekata - menjadi bukti terawal penggunaan partikel bersaiz nano yang telah ditemui setakat ini.

Walau demikian, oleh kerana prosesnya agak rumit serta sangat sukar untuk dilakukan dalam skala besar-besaran, jumlah cawan serupa seperti cawan Lycurgus teramatlah terhad bilangannya. Teknologi yang dimiliki oleh orang Rom dalam penghasilan cawan-cawan sama seperti cawan Lycurgus juga tidak digunakan secara meluas, menyebabkan lama-kelamaan kemahiran yang dimiliki mereka semakin lama semakin dilupakan.


10 Negara Paling Ramai Penganut Hindu Di Dunia

Hindu adalah salah satu daripada agama terbesar di dunia, bersama-sama dengan agama Islam, Kristian, dan Buddha. Jika digabungkan, terdapat lebih dari 1 bilion penganut Hindu di dunia ketika ini, dan lebih dari 97% penduduk Hindu di seluruh dunia tinggal di India.

Sebagai salah satu agama tertua di dunia, Hindu menubuhkan tradisi yang berkaitan dengan ibadat kepada ketuhanan ilahi Brahma, Vishnu, dan Shiva, sebagai Pencipta, Penyelamat, dan Pengubah Alam Semesta.

India mempunyai populasi Hindu terbesar di dunia dengan 870 juta penganut. Angka ini mewakili hampir 80% penduduk negara ini.

India adalah salah satu daripada beberapa negara di dunia di mana Hindu merupakan agama majoriti. Agama-agama utama lain di India termasuklah Islam, Kristian, dan Sikhisme, yang mana masing-masing mewakili 14.2%, 2.3%, dan 1.7%.

Menurut sejarah, agama Hindu berasal dari utara India berhampiran tebing Sungai Indus.

Nepal mempunyai 21.6 juta penganut Hindu. Walaupun berada di kedudukan kedua senarai ini, namun jumlah ini jauh berbeza dengan India, iaitu hanya 2.5% berbanding penganut Hindu di Inia.

Namun, dari segi peratusan penduduk, Nepal memiliki penduduk Hindu terbesar di dunia di mana 73.7% dari penduduk negara ini adalah penganut Hindu.

Dalam perayaan budaya Hindu, Nepal menganjurkan beberapa festival setiap tahun termasuk perayaan Dashain dan Yomari punhi. Agama Buddha juga mempunyai pengaruh yang kuat di negara ini.

Hindu adalah agama kedua paling biasa di Bangladesh selepas Islam di mana terdapat sekitar 14.5 juta penganut Hindu di Bangladesh.

Agama Hindu yang diamalkan di Bangladesh adalah sangat mirip dengan Hindu yang diamalkan di India.

Kadar vegetarianisme yang tinggi di Bangladesh membuktikan berapa besarnya penduduk Hindu di negara ini di mana pengambilan daging dalam pemakanan adalah dilarang.

Pakistan adalah rumah kepada 4.5 juta orang penganut Hindu dan kebanyakan daripada mereka ini merupakan serpihan penganut Hindu dari India, yang mana sebelum itu Pakistan merupakan sebahagian daripada India.

Pakistan muncul sebagai negara yang berasingan pada tahun 1948, dengan mengisytiharkan untuk membentuk negara Islam.

Hal ini mencetuskan penghijrahan terbesar yang pernah disaksikan di Asia dengan masyarakat dan keluarga terpaksa berpindah dari satu negara ke negara lain disebabkan oleh ciri kepercayaan agama mereka.

4 juta Hindu tinggal di Indonesia, yang juga merupakan antasa salah satu negara dengan penduduk Islam tertinggi di dunia.

Pulau Bali di Indonesia didedikasikan khas untuk Hinduisme dengan wujudnya begitu banyak kuil dan patung yang menggambarkan sains dari mitos-mitos terkenal Hindu serta tradisi Hindu yang mendalam di sebalik majoriti penduduk asli pulau itu.

Negara pulau Sri Lanka adalah tempat tinggal 2.6 juta penganut Hindu dan sejarah purba negara ini sangat berkait rapat dengan mitologi dan budaya Hindu.

Disebabkan oleh lokasi yang sangat hampir dengan sumber Hindu yang paling kuat iaitu India, Sri Lanka mempunyai peluang yang besar untuk menjadi negara Hindu mutlak.

Namun, maharaja abad ke-15 yang sangat hebat iaitu Ashoka telah memeluk agama Buddha dan menghantar anak lelakinya untuk membawa ajaran Buddha ke pulau Sri Lanka.

Hal ini telah mengubah sejarah yang memberikan pengaruh Buddha ke pulau dan penduduknya untuk beberapa abad yang akan datang.

Satu lagi penghijrahan skala besar abad ke-20 mungkin disebabkan oleh tambang murah dan peluang pekerjaan di Hemisfera Barat.

Penganut Hindu seramai 2.3 juta di Amerika Syarikat dan 835,418 lagi yang tinggal di United Kingdom kebanyakannya merupakan hasil daripada perpindahan tenaga kerja sejak seratus tahun yang lalu.

Hindu adalah agama ke-4 terbesar di Malaysia dengan kira-kira 1.78 juta penganutnya yang merangkumi 6.3% daripada keseluruhan penduduk Malaysia (menurut Banci Malaysia 2010).

Jumlah ini dilihatkan meningkat berbanding Banci Malaysia 2000 yang menunjukkan bahawa terdapat 1.38 juta sahaja penganut Hindu.

Kebanyakan umat Hindu di Malaysia menetap di bahagian barat Semenanjung Malaysia. Terdapat 3 negeri di Malaysia menjadi wilayah bagi terbesar penganut Hindu, di mana peratusan Hindu melebihi 10% daripada penduduk setempat.

Menurut Banci 2010, negeri dengan penduduk Hindu paling ramai adalah Negeri Sembilan dengan 13.4% daripada jumlah penduduk, diikuti Selangor dengan 11.6% dan Perak dengan 10.9%.

Ketiga-tiga yang disebutkan secara teknikalnya dikira sebagai kawasan Hindu. Negeri dengan penduduk Hindu paling sedikit adalah Sabah iaitu hanya 0.1% sahaja.


Ilmu Pesawah Melayu Menanam Padi Zaman Kedah Tua - Kalendar Piama

Terdapat dua musim di negeri Kedah iaitu musim hujan dan juga musim kemarau. Musim hujan bermula dari Mei sehingga Oktober. Manakala musim kemarau pula biasanya bermula dari November sehingga April.

Pada zaman dahulu, orang-orang kampung menamakan musim hujan sebagai musim barat kerana angin dari barat meniup ke darat serta membawa hujan. Musim kemarau pula disebut sebagai musim timur kerana anginnya datang dari arah timur.

Pesawah dan nelayan dari Kedah membahagikan musim-musim ini kepada bahagian-bahagian yang lebih kecil, dikenali sebagai "Bulan Piama". Terdapat 12 bulan piama dalam setahun tetapi bilangan harinya sedikit berbeza berbanding kalender yang kita gunakan sekarang.

Bulan Piama yang pertama disebut sebagai "Bulan Sa", bulan kedua pula sebagai "Bulan Dua" dan seterusnya "Bulan Tiga sehinggalah "Bulan Dua Belas". Setiap bulannya mempunyai ciri-ciri berbeza dari bulan lain kerana berlaku perubahan-perubahan kepada tumbuh-tumbuhan, arah angin, cuaca, tabiat haiwan dan kedudukan bintang dalam tiap-tiap bulan piama itu.

Dalam kiraan Bulan Piama, tarikh Hijrah tidaklah boleh digunakan. Bulan Piama lebih hampir dan selari dengan bulan-bulan astrologi Bintang Dua Belas di mana Bulan Sa hampir berlengkap dengan Sagittarius. Bulan Piama dalam tarikh Masihi boleh dilihat dalam jadual berikut :

Seperti yang diterangkan, setiap bulan dalam Bulan Piama ini mempunyai ciri-ciri berbeza kerana berlaku perubahan-perubahan tertentu. Berikut adalah penerangan ringkas tentang perubahan yang berlaku dalam setiap Bulan Piama itu.

Berlakunya hembusan angin selang seli yang mengelirukan. Kadang kala angin timur bertiup di sebelah pagi manakala angin barat di sebelah petang. Orang menyebutnya sebagai "Sembang Timur dan Sembang Barat" kerana kedua-duanya berbalas-balas sama kencang seperti orang sedang bersembang.

Apabila angin timur menang, maka bermulalah bulan pertama dalam kiraan piama orang-orang kedah yang dipanggil sebagai Bulan Sa. Ada kalanya berlaku hujan yang tidak berhenti selama 44 hari digelarkan sebagai "Piama Hujan 44" sehingga masuk ke Bulan Dua.

Pada penghujung bulan ini, buah kendong masak dan burung-burung akan memakannya. Ikan-ikan bendang pula akan berkejaran mencari jalan ke sungai kerana sawah akan kekeringan dalam musim kemarau yang akan menjelang. Padi tak boleh ditanam lagi di dalam bulan ini dan kalau ditanam juga pokoknya tak akan beranak dan kalau berbuah kelak isinya tak akan penuh.

Hujan masih turun berselang-seli dan angin timur masih bertiup kencang. Pada waktu ini penyu mula bertelur di pantai. Pokok padi sudah mengeluarkan buah yang boleh dibuat ringi atau emping. Orang yang menanam padi ringan jenis "Ridin Keling" sudah boleh menuai.

Bulan ini juga merupakan musim burung mengawan di celah-celah pokok padi seperti burung sintar, ruak-ruak dan ayam-ayam. Nelayan pula akan menurunkan belat (perangkap) kerana ikan-ikan besar seperti tenggiri dan siakap sedang galak. Masa ini juga buah janggus berbunga dan putat berpucuk. Pukul 10 malam, Bintang Ketika (tujuh bintang sejajar) berada di puncak kepala.

Hujan semakin kurang, hanya renyai-renyai. Rebung tumbuh rendah di rumpun buluh. Pada waktu ini juga padi berat mula masak untuk dituai. Buah berkait dan cenerai akan masak ranum.

Pokok-pokok kayu lain seperti pokok dedap, cengkering, kacang gula dan keriang lada berbunga dalam bulan ini. Pada penghujung bulan ini buah seperti mempelam, bacang, rambai, pupur mula berbunga. Bintang Ketika akan tegak berkelip-kelip sekitar pukul 8 malam.

Merupakan musim bunga di Kedah kerana pokok-pokok kayu seperti durian, manggis dan langsat akan mengeluarkan bunga. Pada waktu ini juga orang mula menangkap ikan di sawah menggunakan serkap kerana padi sudah habis dituai.

Angin timur mula menggila dan boleh menghanyutkan perahu nelayan berbatu-batu di laut. Di tepi pantai, airnya tenang tetapi di tengah laut berombak besar.

Pada 15 haribulan dalam bulan ini, matahari tengah hari akan berada tepat di atas kepala dan bayang-bayang akan hilang sejenak sebelum waktu Zohor. Pada waktu ini pokok janggus akan mula berbuah.

Bunga sena kembang pertama memberi alamat bahawa hujan akan turun tidak lama lagi. Pada waktu ini orang-orang kampung akan masuk ke hutan mencari kayu membuat tenggala dan alat-alat turun ke bendang. Nelayan di kuala pula bersiap mengangkat belat.

Dalam bulan ini, Bintang Ketika tidak lagi kelihatan pada waktu malam. Udang dan anak siakap akan naik sepanjang pantai Sanglang hingga ke Tanjung Dawai dan ia akan berterusan sehingga Bulan Sa.

Hujan 'kapar keranji' iaitu panggilan kepada hujan yang mula turun selepas musim panas akan tiba bersama guruh, menutup rekahan tanah dan menyegarkan pokok-pokok kayu. Pokok nipah akan mula mengeluarkan bunga. Apabila hujan cukup lebat dan pokok sena berbunga kali ketiga, orang-orang bendang akan mula membajak sawah.

Walaupun musim hujan tetapi apabila panas bahangnya sangat terik. Alun di laut sudah mula meninggi dan angin barat tua membawa ribut selang lima atau enam hari sekali.

Dalam bulan ini awan mula bergulung-gulung di kaki langit, menandakan laut akan didatangi ribut. Ribut biasanya datang ketika air pasang penuh ataupun masa surut dan ombak laut mula beralun besar.

Pesawah mula menabur benih padi supaya padi sempat masak dalam musim kemarau kelak. Pada waktu ini, Bintang Ketika muncul di waktu hampirnya naik fajar. Orang di kawasan bukit pula sedang sibuk menugal (membuat lubang) padi huma.

Buah nipah pula masak isi dan masa inilah orang mula membuat air nira. Pada penghujung bulan ini, hujan akan berhenti dan tibanya musim kering pendek yang dipanggil "selatan anak keli atau anak puyu". Ribut di laut dan guruh tenggara sering kedengaran dan ombak di laut semakin besar akibat angin bertiup kencang dari selatan.

Setelah semaian cukup umur, mulalah orang menanam padi. Selagi Bintang Ketika belum rembang di waktu Subuh, bolehlah menanam. Selepas masa itu, padi akan terkena penyakit dan mungkin tidak akan mengeluarkan buah.

Pada waktu ini juga durian mula luruh di Kedah. Sekiranya hujan turun dalam bulan ini ia hanyalah renyai-renyai sahaja. Pada penghujung bulan ini angin akan bergerak ke arah utara dan ombak di laur semakin kuat.

15 haribulan dalam bulan ini matahari berada di puncak kepala menyeberangi ke bahagian utara seperti Bulan Lima. Bintang Ketika kelihatan jelas pada waktu subuh.

Penghujung bulan ini burung balai berbunyi dari atas pokok menyambut Bulan Sebelas. Ini bermakna masih boleh lagi menanam padi bagi orang yang lewat tetapi eloklah ditanam padi jenis ringan yakni yang cepat masak.

Awal bulan ini merupakan waktu terakhir untuk menanam padi (jenis ringan) kerana padi yang ditanam akhir bulan tidak akan mengeluarkan hasil. Masa ini sepatutnya padi sedang dara.

Di laut ada ribut dan di daratan akan berlaku bah jika hujan bertembung dengan air pasang. Ikan darat seperti puyu, keli, haruan, sepat benua, dan selat beredar dari sawah ke sungai-sungai bersama air bah.

Masa untuk menanam padi sudah habis. Hujan lebat berlaku di Kedah dan banjir mungkin terjadi dalam beberapa minggu ini. Ribut di laut reda dan orang kuala mula bersiap untuk turun ke laut.

Pada waktu ini ikan di darat mula membiak. Pokok gelingan besar, kekabu dan bunga perupuk pula mula menghasilkan bunga. Angin timur mula bertiup berselang-seli dengan angin barat dan laut tenang. Sekali sekala berlaku angin kencang dipanggil "Timur Melugas".

Kiraan Bulan Piama ini telah hilang dalam pengetahuan generasi sekarang tetapi masih ramai lagi orang-orang tua di Kedah yang tahu mengenai hal ini. Sekiranya perkara ini tidak diajar atau dikongsikan dengan generasi sekarang maka pupuslah satu warisan lama kita yang berharga.


5 Negara Asia Tenggara Yang Menawarkan Gaji Minima Tertinggi

Polemik gaji minima seringkali menjadi isu yang besar di negara kita, apatah lagi apabila isu tersebut dibawa sebagai sebahagian daripada janji dan menifesto politik parti-parti bertanding.

Lagilah menyakitkan hati pula apabila gaji minima yang dijanjikan tidak kunjung tiba dengan 1001 alasan.

Isu ini memang hangat di mana-mana negara sekalipun termasuklah  semua negara yang berjiran dengan kita. Ini kerana gaji minima secara tak langsung  menggambarkan kemampuan kewangan rakyat sesebuah negara serta kos sara hidup yang diperlukan untuk memenuhi keperluan asas seseorang individu.

Tahukah anda di negara manakah gaji minima paling tinggi boleh diperolehi di kalangan negara-negara Asia Tenggara? Jom kita lihat negara mana berjaya melaksanakan gaji minima yang baik selaras dengan keperluan asas rakyat negara tersebut.

Negara Vietnam memperkenalkan akta gaji minima yang berbeza mengikut kawasan, dengan keseluruhan negara tersebut dibahagikan kepada empat daerah.

Daerah 1 adalah kawasan bandar Hanoi dan bandar Ho Chi Minh, daerah 2 mewakili bahagian pinggir Hanoi dan Ho Chi Minh, serta Can Tho, Da Nang dan Hai Phong. Daerah 3 mewakili kesemua daerah seperti Bac Ninh, Bac Giang, Hai Duong dan Vinh Phuc. Kategori keempat mewakili kesemua yang tidak disebut dalam kategori 1, 2 dan 3.

Sistem gaji minima Vietnam diperkenalkan dengan kaedah kiraan bulanan. Daerah 1 layak mendapat RM741.42 sebulan, daerah 2 pula RM654.92, daerah 3 RM576.66 dan yang terakhir iaitu daerah 4 pula berhak mendapatkan RM514.88.

Tidak seperti Vietnam, Indonesia pula mengamalkan sistem gaji minima berdasarkan kepada wilayah yang ada - ditetapkan sendiri oleh Gabenor-Gabenor pentadbir wilayah masing-masing berdasarkan kepada keperluan penduduk setempat.

Oleh kerana itu data gaji minima di Indonesia mempunyai maklumat yang sangat berbeza di antara kawasan-kawasan yang ada. Kadar gaji minima paling tinggi di Indonesia sudah pastilah untuk penduduk Jakarta yang berhak menerima RM1070.94 sebulan.

Ekoran perbezaan dasar yang ada, apabila dibandingkan dengan Jakarta wilayah-wilayah menampakkan penurunan yang sangat ketara dengan beberapa wilayah lain ada yang hanya menerima 1/5 daripada gaji minima di Jakarta. Di Yogyakarta misalnya, mereka hanya layak mendapat RM462.17. Di beberapa kawasan pedalaman lain, jumlah gaji minima boleh menurun dengan lebih mendadak.

Sama seperti Indonesia, Filipina turut sama menggunakan sistem wilayah dalam menentukan kadar gaji minima yang harus digunakan. Oleh kerana itu maklumat yang ada turut sama mempunyai ketidak seimbangan tetapi keadaannya lebih terkawal, berbanding Indonesia. Mungkin juga dibantu dengan keluasan negara yang lebih kecil.

Selain itu, kadar gaji minima di Filipina juga dibahagikan mengikut kategori dengan kerjaya dalam bidang pertanian mempunyai tangga gaji khas, berbeza dengan profesion lain di negara tersebut.

Kadar paling tinggi gaji minimanya terletak dalam wilayah NCR atau National Capital Region yang merangkumi 16 buah kawasan metropolitan Filipina, seperti Manila, Quezon, Makati, Malabon, San Juan dan Las Pinas. Di kawasan seperti ini gaji minimanya boleh mencecah RM1186.27. Sementara itu, wilayah Mindanao menjadi penerima gaji minima terendah, pada kadar RM593.14 sahaja sebulan.

Janji untuk menetapkan gaji minima di negara kita pada kadar RM1500 nampaknya sukar dicapai sebelum kerajaan kita mengumumkan bahawa gaji minima di seluruh Malaysia dinaikkan ke kadar RM1050.

Pengumuman ini menyebabkan bantahan orang ramai yang merasakan kadar itu tidak munasabah serta membelakangi janji pilihanraya.

Ekoran tekanan itu, kerajaan Malaysia memilih untuk meletakkan gaji minima di seluruh Malaysia pada kadar RM1100 bersamaan dengan RM5.29 untuk setiap satu jam waktu bekerja.

Angka itu dinaikkan RM100 bersamaan RM5.77 satu jam di semua wilayah utama Malaysia bermula Januari tahun 2020, menjadikan gaji minima kita di sesetengah kawasan bandar utama terletak pada kadar RM1200, sementara kawasan selebihnya kekal pada kadar RM1100.

Kerajaan Thailand di bawah pemerintahan tentera telah pun menggubal undang-undang Thailand, bagi membantu menaikkan kadar gaji minima di negara tersebut pada tahun 2018. Sama seperti Indonesia dan Filipina, sistem wilayah diperkenalkan namun kadarnya pula ditetapkan sendiri oleh kerajaan pusat.

Langkah ini sedikit sebanyak berjaya membantu menyamaratakan pendapatan rakyat Thailand, ekoran jurang yang wujud di antara wilayah tidaklah sebesar apa yang berlaku di Filipina atau Indonesia khasnya.

Kadar gaji minima tertinggi diberikan pada pekerja di kawasan Bangkok, Phuket, Chon Buri dan Rayong yang berhak mendapatkan RM1323.43 sebulan. Di kawasan sekitar Yala, Pattani dan Narathiwat yang terletak di bahagian selatan, kadar gaji minima mereka merupakan yang paling rendah sekitar RM1235.20 sebulan.

Dua negara iaitu Brunei dan Singapura tidak mengamalkan dasar gaji minima dan membenarkan golongan majikan menetapkan kadar gaji, bergantung kepada pasaran dan permintaan.

Walaupun begitu di Singapura, dua kumpulan pekerja iaitu tukang cuci dan pengawal keselamatan diberikan keistimewaan gaji minima yang telah ditetapkan. Gaji tukang cuci di Singapura haruslah dibayar pada kadar RM3007.65 dan pengawal keselamatan pula berhak mendapat RM3308.41.

Oleh kerana Brunei tidak mempunyai sistem gaji minima, apa yang boleh penulis kongsikan tentang negara tersebut hanya gaji purata pekerja di sana. Di Brunei, gaji puratanya dilaporkan sekitar RM6099 ke RM6708 sebulan, dengan kajian yang dijalankan melaporkan gaji terendah yang ditawarkan berada pada tahap BND800 atau sekitar RM2439.62 sebulan.


Kisah Enjin Yang Melebihi 7 Kali Ganda Kuasa Kuda Enjin Kapal Titanic

Mencapai kejayaan baru dalam teknologi sentiasa menjadi salah satu cara untuk menentukan kemajuan tamadun manusia. Dalam erti kata lain, kejayaan membina kapal seperti RMS Titanic adalah sesuatu kejayaan yang sangat besar pada permulaan abad ke-20.

Apabila kapal Titanic yang dicanangkan sebagai kapal yang 'tidak akan karam' itu bertembung dengan bongkah ais dan tenggelam ke dasar lautan, impian manusia dalam melihat kejayaan teknologi enjin berkuasa besar juga terkubur bersama.

Pembinaan Titanic sepatutnya bermula pada 30 April 1907 tetapi usaha itu hanya bermula pada musim bunga tahun 1909 apabila anggota utama yang menggalas bebas pada kapal itu siap dibina di limbungan kapal Harland dan Wolff di Belfast.

Pembinaan kapal RMS Titanic ini memerlukan tenaga kerja seramai 3,000 orang yang bertungkus lumus menyiapkannya dalam tempoh dua tahun. Mengapa tenaga kerja sebegitu ramai diperlukan adalah kerana ketika itu mereka membina sebuah objek bergerak buatan manusia paling besar di dunia.

Bayangkan apa kesan pembinaan Titanic dari segi teknologi pada waktu itu. Setiap enjinnya sebesar rumah tiga tingkat. Kapal itu sendiri seberat 66,000 tan dan panjangnya menjangkau sehingga empat blok bangunan di bandar.

Tinggi kapal itu pula adalah hampir menyamai bangunan 10 tingkat. Projek pembinaannya juga menelan belanja yang sangat besar, kira-kira hampir RM 30.9 juta apabila ia siap sepenuhnya menjelang 1912 (bersamaan dengan RM 800 juta hari ini).

Pereka kapal RMS Titanic menggunakan teknologi nautika tercanggih yang ada pada masa itu. Ia merupakan salah satu sebab mengapa kapal ini merupakan kapal terbaik dari semua segi. Selain itu, Titanic juga dilengkapi dengan enjin turbin tekanan rendah dari Parson serta enjin salingan stim yang besar.

Reka bentuk Titanic adalah sedemikian rupa bertujuan untuk menghasilkan lebih banyak tenaga tanpa menggunakan sebarang tenaga tambahan. Enjin turbinnya akan menggerakkan kipas yang terdapat di bahagian tengah kapal dan mampu berputar sehingga 165 rpm, menjana lebih kurang 16,000 kuasa kuda.

Kedua-dua enjin salingan itu mengendalikan kipas tiga bilah yang berdiameter 23.5 kaki. Kedua-dua kipas besar ini terletak di sebelah kiri dan kanan kapal. Enjin salingan Titanic ini mempunyai keupayaan untuk mencapai 15,000 kuasa kuda bagi menggerakkan kedua-dua kipas tersebut. Seluruh jentera itu mampu mambawa kapal besar ini bergerak pada kelajuan maksimum 23-24 knot.

Satu abad selepas pembinaan Titanic, manusia masih lagi bergantung kepada sistem perkapalan walaupun dunia sudah berada dalam teknologi digital. Ia merupakan perniagaan yang besar dan menguntungkan.

Hari ini, kita menggunakan kapal hampir 400 meter panjang dan mempunyai berat tiga kali ganda lebih besar berbanding Titanic. Kapal kargo gergasi ini mampu membawa jauh lebih banyak kontena sambil mengekalkan kelajuan pada 31 knot, lebih laju daripada kelajuan RMS Titanic.

Apa yang membolehkan industri perkapalan sekarang untuk belayar di lautan dunia dengan kapal sebesar ini adalah pengenalan kepada enjin diesel terbesar dunia. Enjin yang dimaksudkan ialah Wärtsilä-Sulzer RTA96-C. Enjin gergasi yang dibina di Finland ini mampu mencapai sehingga 109,000 kuasa kuda bersamaan tujuh kali ganda kuasa yang dihasilkan enjin Titanic.

Enjin terbesar buatan manusia ini pertama kali dihasilkan dan digunakan untuk sebuah kapal kontena Denmark iaitu Emma Mærsk. Apabila Emma Mærsk belayar buat kali pertama pada tahun 2006, kapal itu juga merupakan kapal pengangkutan terbesar di dunia.

Atas banyak sebab-sebab yang lain lagi, Wärtsilä-Sulzer RTA96-C telah jauh mengatasi enjin yang digunakan pada RMS Titanic. Berat enjin ini sahaja sudah mencecah 2,300 tan manakala tingginya pula ialah 13.5 meter, setinggi bangunan empat tingkat. Enjin 109,000 kuasa kuda ini mempunyai ukuran panjang sekitar 27.5 meter.

Terdapat 14 silinder yang memenuhi ruang di dalam enjin Wärtsilä-Sulzer RTA96-C ini. Setiap silinder ini menggunakan kira-kira 200 ml bahan bakar diesel hanya untuk satu kitaran. Ini bermakna kesemua 14 silinder menggunakan hampir 2.8 liter diesel untuk satu kitaran.

Dengan enjin yang berkuasa besar seperti itu, kapal-kapal gergasi seperti Emma Mærsk dapat menyelesaikan penghantaran jarak jauh seperti dari China ke Amerika Syarikat dalam masa yang lebih cepat berbanding kapal-kapal syarikat lain.

Terdapat lebih banyak lagi kapal besar di lautan dunia kini yang mempunyai enjin yang sama dengan Emma Mærsk dan banyak lagi yang akan diperkenalkan dalam perkhidmatan perkapalan.

Hanya masa yang akan menentukan bagaimana manusia dapat membangunkan enjin kapal dalam masa seratus tahun yang akan datang dan sejauh mana pencapaian pada masa itu berbanding apa yang kita kecapi hari ini setelah lebih 100 tahun enjin Titanic mula dibina


Kebenaran Tentang Kuning Telur Dan Bahaya Kolesterol

Telur adalah antara makanan paling berkhasiat yang wujud di Bumi. Malah, sebiji telur mengandungi semua nutrien yang diperlukan untuk menukarkan sel tunggal menjadi seekor ayam sempurna.

Walau bagaimanapun, telur telah mendapat reputasi yang buruk kerana kuning telur mengandungi kolesterol yang tinggi.

Namun, perihal kolesterol bukanlah sesuatu yang ringkas. Semakin banyak anda makan kolesterol, semakin kurang tubuh anda menghasilkannya.

Atas sebab ini, memakan beberapa biji telur tidak akan menyebabkan peningkatan paras kolesterol yang tinggi.

Artikel ini menerangkan proses ini dan membincangkan berapa biji telur yang anda boleh makan dengan selamat setiap hari.

Ini kerana beberapa kajian telah mengaitkan kadar kolesterol yang tinggi dengan penyakit jantung dan kematian awal. Walau bagaimanapun, bukti-bukti tersebut adalah bercampur-campur.

Sebenarnya, kolesterol memainkan fungsi yang sangat penting dalam badan anda dan merupakan molekul struktur yang penting untuk setiap membran sel.

Ia juga digunakan untuk menghasilkan hormon steroid seperti testosteron, estrogen dan kortisol.

Memandangkan betapa pentingnya kolesterol, maka badan anda mempunyai cara-cara yang rumit untuk memastikan ia sentiasa mempunyai kolesterol yang cukup.

Oleh kerana mendapatkan kolesterol dari pemakanan bukanlah pilihan yang sentiasa ada, organ hati anda akan menghasilkan jumlah kolesterol yang cukup untuk memenuhi keperluan tubuh anda.

Namun apabila anda makan banyak makanan yang kaya dengan kolesterol, hati anda mula menghasilkan jumlah kolesterol yang lebih rendah untuk mengimbangi tahap kolesterol daripada menjadi terlalu tinggi.

Oleh itu, jumlah kolesterol dalam tubuh anda hanya akan mengalami perubahan yang sedikit jika anda makan makanan yang kaya dengan kolesterol.

Apa yang berubah adalah sumbernya, iaitu sama ada daripada pemakanan anda atau hati anda.

Walau bagaimanapun, anda masih perlu mengelakkan diri daripada memakan kolesterol berlebihan sekiranya paras darah anda meningkat.

Pengambilan yang tinggi boleh menyebabkan peningkatan sederhana dalam tahap kolesterol darah.

Selama beberapa dekad, kita semua telah dinasihatkan untuk mengehadkan pengambilan telurnya atau sekurang-kurangnya elakkan daripada memakan kuning telur.

Sebiji telur bersaiz sederhana mengandungi 186 mg kolesterol, iaitu 62% daripada pengambilan harian yang disyorkan (RDI). Sebaliknya, putih telur majoritinya terdiri daripada protein dan rendah kolesterol.

Cadangan biasa termasuklah memakan 2 hingga 6 kuning telur dalam seminggu. Walau bagaimanapun, sokongan saintifik untuk had ini tidak mencukupi.

Beberapa kajian telah mengkaji kesan telur pada tahap kolesterol. Kajian ini membahagikan peserta kepada 2 kumpulan di mana satu kumpulan memakan 1 hingga 3 biji telur (putih dan kuning) setiap hari sementara yang lain makan makanan yang lain, seperti pengganti telur.

Didapati bahawa respons terhadap pengambilan telur secara keseluruhan bergantung kepada individu.

Dalam 70% orang, telur tidak mempunyai kesan ke atas kolesterol buruk (LDL). Walau bagaimanapun, dalam 30% orang yang dipanggil "hyper-responder", jumlah LDL meningkat sedikit.

Walaupun makan beberapa biji telur sehari mungkin boleh meningkatkan kolesterol darah bagi sesetengah orang, ia akan mengubah zarah-zarah LDL yang "buruk" dari kecil dan padat menjadi besar.

Orang yang mempunyai zarah LDL yang besar mempunyai risiko penyakit jantung yang lebih rendah.

Jadi, walaupun telur menyebabkan kenaikan sederhana dalam jumlah dan kadar kolesterol LDL, ia bukanlah sesuatu yang perlu dibimbangkan.

Dengan ini, sains menjelaskan bahawa pengambilan telur penuh iaitu kuning dan putih boleh diambil sehingga 3 biji sehari, bagi orang yang sihat.

Pelbagai kajian telah mengkaji hubungan antara pengambilan telur dan risiko penyakit jantung. Kebanyakannya daripada kajian ini adalah kajian pemerhatian di mana sekumpulan besar orang diikuti selama bertahun-tahun.

Penyelidik kemudian menggunakan kaedah statistik untuk menentukan sama ada tabiat tertentu seperti pemakanan, merokok atau senaman dikaitkan dengan salah satu iaitu penurunan atau peningkatan risiko penyakit tertentu.

Kajian-kajian ini yang mana merangkumi beberapa beribu-ribu orang secara konsistennya menunjukkan bahawa orang yang makan keseluruhan telur tidak mempunyai kecenderungan yang lebih tinggi untuk mendapat penyakit jantung berbanding mereka yang tidak.

Sesetengah daripada kajian ini telah menunjukkan risiko penurunan strok bagi pemakan telur penuh.

Walau bagaimanapun, kajian ini menunjukkan bahawa orang yang mempunyai diabetes jenis 2 dan memakan telur dalam jumlah yang banyak mempunyai peningkatan risiko penyakit jantung.

Satu kajian terkawal terhadap peaskit diabetes jenis 2 mendapati bahawa memakan 2 biji telur sehari, 6 hari seminggu, selama 3 bulan tidak banyak mempengaruhi paras lipid darah (kolesterol).

Kesan terhadap kesihatan juga mungkin bergantung kepada pemakanan anda. Bagi pemakanan rendah karbohidrat yang merupakan pemakanan terbaik untuk pesakit diabetes, telur membawa kepada pengurangan faktor risiko penyakit jantung.

Anda juga perlu ingat bahawa telur bukanlah semata-mata kolesterol. Ia juga kaya dengan nutrien dan menawarkan pelbagai manfaat kesihatan, seperti:

Malah, telur adalah sangat lazat dan mudah disediakan. Faedah memakan telur jauh melebihi potensi negatif yang didakwa.

Malangnya, tiada kajian yang dilakukan melibatkan pengambilan lebih daripada 3 biji telur sehari.

Namun, walaupun masih belum dibuktikan tetapi pengambilan lebih daripada 3 biji telur sehari mungkin boleh memberikan kesan negatif kepada kesihatan.

Tetapi perlu diingat bahawa ia berbeza mengikut individu. Sebagai contoh, kesan terhadap kesihatan bagi atlet dengan pesakit diabetes jenis 2 sudah tentu tidak serupa.

Walau bagaimanapun, terdapat satu kajian kes yang melibatkan seorang lelaki berusia 88 tahun yang memakan 25 biji telur sehari. Beliau mempunyai tahap kolesterol normal dan berada dalam kesihatan yang sangat baik


5 Manga Sukan Jepun Yang Memberikan Impak Besar Pada Dunia

Dunia komik Jepun memang lebih dikenali dengan komik-komik atau 'manga' yang bersifat pertarungan, yang sangat popular seperti Dragonball, Naruto, Bleach, One Piece dan bermacam lagi judul siri komik lain.

Selain daripada komik-komik pertarungan, satu lagi tema komik yang kerap kali diangkat penulis dan pelukis Jepun adalah komik bertema sukan. Banyak judul komik bertema sukan yang sudah diterbitkan dengan beberapa judul dikatakan layak diletakkan sebagai komik-komik berstatus elit yang mengubah bagaimana masyarakat melihat sukan.

Pernahkah anda baca siri komik yang kami senaraikan di bawah? Berikut adalah lima judul komik sukan yang kami rasakan terbaik setakat ini.

Seorang remaja bernama Makunouchi Ippo kerap kali menjadi mangsa buli di sekolahnya. Mempunyai perangai yang pemalu tidak membantu Ippo sehinggalah dalam satu kejadian, Ippo pengsan selepas dibuli sebelum diselamatkan oleh seorang lelaki bernama Takamura Mamoru, seorang ahli tinju yang sebenarnya seorang atlit tinju bertaraf dunia. Perkenalan mereka berdua mengubah hidup Ippo untuk mendapatkan keyakinan, membina semua dirinya dengan identiti baru.

Sesuatu yang mengagumkan berkenaan judul manga ini adalah penerbitannya sudah berjalan selama lebih 25 tahun, melibatkan 1200++ episod (setakat artikel ditulis) dan 125 isu penerbitan terkumpul.

Dilukis oleh seorang artis bernama Morikawa Jouji atau George Morikawa, Jouji merupakan seorang pemilik gimnasium tinju yang terletak di Tokyo. Memulakan karier sebagai pembantu penerbitan dengan komik-komik sukan bola sepak dan perlumbaan, Jouji dicabar oleh ketuanya untuk melukis komik tinju yang berkaitan dengan minat sebenarnya. Siri komik ini menjadi salah satu judul paling besar di Jepun, masih menjadi kegilaan ramai serta kerap dipuji kerana berjaya membawakan pergerakan dan taktikal sebenar sukan tinju dalam kisahnya.

Siri manga yang mempamerkan salah satu sukan kurang popular iaitu bola tampar, 'Haikyuu!!' merupakan siri garapan seorang pelukis bernama Haruichi Furudate, berusia 35 tahun yang memulakan kariernya sejak tahun 2008. Berbeza dengan pelukis lain, Haruichi tidak menampilkan dirinya yang sebenar sehinggakan peminat manga Jepun juga tidak mengetahui apa jantina sebenar beliau.

Oleh kerana itu, tidak banyak yang dapat kita ketahui tentang inspirasi sebenar bagaimana manga ini dilahirkan - melainkan dia bekas seorang pemain bola tampar semasa zaman sekolahnya. Inspirasi daripada zaman tersebut melahirkan siri komik 'Haikyuu!!' (maknanya bola tampar) yang diterbitkan sejak tahun 2012 dan masih berlangsung sehingga kini.

Kisah Haikyuu menceritakan tentang seorang budak lelaki bernama Shoyo Hinata yang agak kekurangan dari segi ketinggian namun mempunyai kuasa lompatan yang hebat. Sehingga tahun 2018, lebih 28 juta unit cetakan telah habis dijual meletakkan 'Haikyuu!!' antara manga sukan paling popular dalam pasaran.

Kisah yang mempopularkan sukan ragbi Amerika Syarikat kepada masyarakat Jepun, 'Eyeshield 21' merupakan karya dua orang sahabat iaitu Yusuke Murata yang bertindak sebagai artis dan Riichiro Inagaki yang menghasilkan jalan ceritanya. Diterbitkan selama 7 tahun dari bulan Jun 2002 hinggalan Jun 2009, 'Eyeshield 21' menceritakan tentang seorang remaja bernama Sena Kobayakawa yang mampu berlari pantas bagi mengelakkan dirinya dibuli.

Dalam satu kejadian, bakat lariannya dikesan oleh kapten pasukan ragbi, memberikan dia posisi yang memaksimakan bakatnya - walaupun Sena sebenarnya lebih berminat hendak menjadi pengurus pasukan itu. Takut bakatnya dikesan, Sena diminta bermain dengan nama samaran serta memakai topi yang melindungi identitinya, menjadikan dia senjata rahsia pasukan.

Diterbitkan sebanyak 333 episod dengan 37 koleksi kesemuanya, karya yang dipaparkan dalam siri ini dipuji ramai kerana cuba membawa sesuatu yang berbeza dengan selera biasa masyarakat Jepun. Atas popularitinya, 'Eyeshield 21' turut sama dikeluarkan dalam bentuk animasi dengan 145 episod kesemuanya, mendapat sambutan baik peminat anime dan manga Jepun.

Salah sebuah karya yang dianggap terbaik pernah dihasilkan pelukis komik Jepun, demam 'Slam Dunk' berjaya mencetuskan minat masyarakat Jepun seterusnya dunia terhadap sukan bola kerangjang di Jepun. Diterbitkan pada bulan September 1990 sehinggalah bulan Jun tahun 1996, karya 'Slam Dunk' agak padat paparannya serta mempunyai corak lukisan yang jauh berbeza berbanding manga-manga Jepun lain.

Karya pelukis Takehiko Inoue ini turut sama diterbitkan di Malaysia sekitar tahun 90-an, menyebabkan ramai remaja kita tiba-tiba nak bermain bola keranjang. Ada juga yang simpan impian nak berambut merah walaupun muka tempatan.

'Slam Dunk' menjadi antara koleksi manga paling laris dari segi jualan, mencatatkan jualan melebihi 120 juta unit sehinggakan Young Adult Library Services Association - salah satu cabang American Library Association menamakan buku volum pertama Slam Dunk sebagai salah satu buku terbaik untuk remaja pada tahun 2009.

Salah sebuah manga klasik yang memberikan inspirasi pada seluruh masyarakat dunia, 'Captain Tsubasa' mula diterbitkan pada tahun 1981 - mempopularkan di seluruh Jepun kejohanan bola sepak peringkat daerah. Idea untuk menerbitkan siri komik pula diperolehi oleh pelukisnya, Yoichi Takahashi selepas dia menonton siaran bola sepak Piala Dunia 1978 yang diadakan di Argentina.

Sangat meminati sukan bola sepak membolehkan Yoichi mula memasukkan elemen-elemen realiti ke dalam ceritanya, memaparkan watak utamanya Tsubasa Oozora mula memperkembangkan bakatnya menyertai pasukan-pasukan handalan dunia seperti FC Barcelona serta menjadikan kejohanan Piala Asia sebagai salah satu pertandingan yang dipaparkan.

Pembikinan jalan cerita dalam siri komik ini juga banyak diambil daripada dunia sebenar, dengan pemain terkenal Kazuyoshi Miura menjadi acuan kepada watak Tsubasa. Berikutan kesannya pada masyarakat, warga Jepun kerap kali menaikkan arca atau ukiran yang berkait dengan 'Captain Tsubasa.' Selain itu, video cubaan-cubaan pemain bola sepak melakonkan semula gaya tendangan dalam siri ini semakin kerap dimuat naik - menunjukkan kesan besar siri legenda ini pada dunia.


Jikey - Teater Tradisional Rakyat Kedah/Perlis yang Popular Suatu Masa Dahulu

Generasi sekarang mungkin tidak pernah mendengar perkataan 'Jikey' walaupun bagi mereka yang tinggal di utara semenanjung tanah air. Jikey sebenarnya adalah sejenis teater rakyat yang terkenal di kalangan penduduk utara suatu masa dahulu terutamanya di Kedah dan Perlis.

Kini, warisan rakyat itu semakin dilupakan masyarakat. Hanya beberapa kumpulan sahaja yang masih aktif mengadakan persembahan seperti Persatuan Jikey Mukim Kedawang di Langkawi yang ditubuhkan pada tahun 1950-an dan Kumpulan Jikey Bukit Hangus di Sik yang ditubuhkan pada 1974.

Selain mengadakan persembahan di majlis-majlis perkahwinan dan pesta-pesta, kumpulan Jikey juga pernah diundang untuk membuat persembahan sempena ulang tahun Keputeraan DYMM Seri Paduka Baginda Yang DiPertuan Agong.

Terdapat beberapa saranan bagaimana Jikey bermula. Ada keterangan mengatakan bahawa Jikey dimulakan oleh orang-orang miskin yang memerlukan wang untuk kembali ke negeri mereka. Justeru itu mereka terpaksa mengadakan satu permainan untuk mengumpul wang yang diperlukan.

Keterangan kedua mengisahkan tentang sekumpulan peniaga yang belayar ditangkap kerana tidak mempunyai surat kebenaran berniaga. Mereka dipenjara dan memohon belas kasihan raja untuk dilepaskan.

Raja kemudiannya memberikan nobat, gendang dan alat-alat lain untuk mereka berlatih di kawasan penjara. Kumpulan peniaga itu menamakan persembahan mereka sebagai Jikey. Mereka berjaya menghiburkan raja lalu mereka dibebaskan.

Manakala keterangan ketiga pula menyebutkan bahawa Jikey berasal dari India. Disebabkan itulah dalam setiap permainan Jikey terdapat seorang watak dari India. Dikatakan bahawa seorang lelaki India yang berniaga di Tanah Melayu bersama isterinya mahu pulang ke negara asal.

Namun, kapal mereka telah dirampas dan pasangan itu dipenjarakan kerana tidak membayar cukai. Untuk mendapatkan wang, raja negeri itu telah memerintahkan pasangan itu agar menari dan membuat lakonan.

Ketiga-tiga keterangan di atas mempunyai satu motif yang sama yakni bagaimana sekumpulan manusia terpaksa berlakon untuk mendapatkan wang tebusan.

Jikey dianggap sebagai satu teater komunal iaitu sejenis hiburan rakyat yang menggabungkan ciri-ciri Mak Yong, Mek Mulung, Hadrah dan Bangsawan. Sebelum lakonan dimulakan, ahli-ahli korus terlebih dahulu memainkan alat muzik sekuat hati.

Pada bahagian ini, ahli korus akan berjenaka dengan penonton. Ia bukanlah sesuatu yang asing kerana usik-mengusik ini juga terdapat dalam persembahan teater-teater popular lain.

Penggunaan alat muzik, teknik persembahan, pakaian, watak serta nyanyian membawa cerita tersendiri dalam persembahan Jikey. Antara alat-alat muzik yang digunakan dalam permainan ini adalah seperti :

Selain itu, alatan moden seperti tamborin juga diperkenalkan dalam permainan Jikey tetapi menggunaannya adalah amat sederhana. Terdapat juga beberapa alatan lain yang sering digunakan dalam permainan ini seperti :

Lazimnya, persembahan Jikey ini dipersembahkan di majlis kenduri atau menyambut keramaian istimewa di kalangan masyarakat Melayu seperti pesta dan perayaan rasmi. Ia biasanya diadakan pada waktu malam bermula dari jam 8.00 sehingga 12.00 tengah malam.

Kebanyakan cerita-cerita yang dilakonkan oleh pemain-pemain Jikey diambil dari hikayat dan cerita dongeng seperti :

Antara watak-watak penting yang sering digunakan dalam permainan Jikey pula adalah seperti :

Sebelum persembahan ini bermula, gelanggang atau pentas akan disemah terlebih dahulu. Upacara ini dilakukan sendiri oleh ketua pasukan. Roh-roh guru yang asal dipuja supaya menyelamatkan pelakon-pelakon dan juga memuja semangat-semangat ghaib dari pelakon-pelakon yang bijak di zaman dahulu supaya menjiwai pelakonnya agar dapat mengeluarkan dialog-dialog yang menarik kerana dialog-dialog lakonan lahir secara 'spontan'.


5 Kaedah Buli Paling Kerap Berlaku Dikalangan Pelajar Sekolah Asrama

Anda pernah merasai pengalaman duduk di asrama? Kalau pernah, pasti ada banyak kenangan pahit dan manis yang anda telah lalui dalam tempoh tersebut.

Salah satu kenangan yang dulunya pahit tetapi lama kelamaan akan dianggap manis, adalah budaya ragging atau buli yang memang kerap berlaku di kalangan pelajar asrama. Apa yang aneh, budaya ini seolah-olah dikongsi pelajar-pelajar asrama di seluruh negara kita tanpa ada sesiapa pun mengajarkannya. Seperti 'ilmu membuli' ni dah jadi satu warisan tradisi mereka yang bergelar senior.

Ada lima bentuk hukuman yang paling kerap berlaku di kalangan pelajar asrama ni, dengan kesemuanya melibatkan penderaan berbentuk fizikal dan mental yang agak mencabar. Tahu tak bagaimana budaya buli di asrama berlaku? Jom kita baca.

Kita mulakan dengan yang paling 'obvious.' Sesi 'rumble' adalah sesi di mana pelajar yang melakukan kesalahan, akan dilaukkan beramai-ramai - tak kiralah sama ada dengan senior atau kawan-kawan sendiri. Bila penulis kata lauk; itu maknanya kena belasah lah, bukan perkara-perkara lain yang melibatkan seksual.

Biasanya pelajar yang kena 'rumble' ni mesti ada sebab, selalunya mencuri kalau di antara kawan-kawan sendiri. Dengan senior pula, biasanya sebab tak reti nak hormat senior atau bajet taiko. Bunyi 'rumble' ni macam ganas. Memang ganas tapi tengok kes jugalah. Kalau mencuri ni, biasanya emosi dia lebih sikit jadi kena ada yang pantau supaya aktiviti belasahan tak over sangat.

Berkesankah 'rumble' dalam mendidik pencuri? Pada pandangan penulis, berkesan. Cuma bila dah kena cop pencuri dengan kawan-kawan sendiri - lepas tu nak hidup bersama-sama beberapa tahun, payah dik. Jadi, janganlah mencuri di hostel.

Bagi mereka yang pernah merasai hukuman ni, mereka fahamlah azabnya macam mana. 'Enjutsteng' merupakan hukuman di mana seseorang itu perlu berdiri sambil membengkokkan kakinya sampai punggung dan lutut sama paras. Kedua-dua tangan pula akan diangkat ke depan lalu pelajar akan diminta bertahan, selalunya 10 minit minima. Ada juga yang kena denda macam tu 2-3 jam.

Yang lebih azab, ada senior yang akan letak bantal di atas tangan kita, dalam 3-4 biji dan kita yang dah terketar-ketar lutut ni terpaksa turut sama mengimbangi bantal daripada jatuh. Jatuh? Tambah lagi masa.

Walaupun enjutsteng ini merupakan satu hukuman yang agak fizikal, faedahnya ada juga lah pada kaki kerana kita turut sama memperkuatkan lutut serta pinggang serentak. Itu sajalah kot benda baik pasal hukuman ni. Seksa sungguh dan 'enjutsteng' ni lah hukuman standard sekolah asrama, selain daripada satu lagi di bawah.

Nama sedap; 'starlight', tetapi sekiranya anda tak bernasib kena dengan senior yang jari dia kuat - memang berpinau lah mata hari tu. Hukuman 'starlight' merupakan hukuman paling popular di kalangan pelajar asrama kerana hukuman ini kelakar untuk dilihat kalau kawan-kawan kita kena.

Senior akan menekupkan tangannya ke muka junior, kemudian menarik jari - biasanya jari hantu sebelum melepaskannya semula ke muka junior yang berdebar-debar. Pengalaman penulis sendiri, ada senior yang starlight dia macam pondan tapi ada juga yang berpinau pandangan kita, sampai nampak bintang.

Oleh sebab itulah hukuman ini dinamakan sebagai 'starlight.' Dilakukan dengan sempurna, penerima hukuman akan menyaksikan sendiri angkasa bermain-main di ruang mata. Ada juga kawan penulis yang kata, kena 'starlight' yang padu, mampu membuatkan kita rasa seperti melayang-layang di udara. Entah betul atau tidak, tak tahulah.

Hukuman komando jarang dilakukan tetapi kalau kena komando, alasannya hanya satu - tak bersihkan bilik dengan betul. Oleh kerana itu, senior akan mengarahkan hukuman komando di jalankan supaya bilik dapat dibersihkan dengan betul.

Cara hukuman komando ni mudah, setiap pelajar secara bergilir-gilir akan merangkak di lantai bilik asrama tanpa ada seorang pun penghuni bilik terlepas. Wujud beberapa variasi yang menjadikan komando lebih menarik.

Ada ketikanya junior yang dihukum dipaksa untuk berpakaian uniform sekolah, lengkap dengan tali leher. Ada juga komando yang dijalankan hanya dengan pelajar bertuala. Ada juga sesi komando yang dilakukan dengan pelajar bukan meniarap tetapi berbaring memandang ke atas semasa merangkak.

Starlight membuatkan kita nampak bintang. Helikopter pula memberikan perasaan keliru pada mereka yang menjadi mangsa hukuman ini. Pelajar yang dikenakan hukuman perlu tunduk dengan satu jari, biasanya jari telunjuk tangan dominan dikenakan ke atas lantai.

Kemudian dia akan diminta berpusing. Berapa lama dia perlu berpusing? Terpulanglah kepada senior. Ada yang kira minit, ada yang kira berapa kali pusingan, namun hasilnya tetap sama - seorang pelajar akan terhuyung-hayang mencari arah kerana hilang kawalan diri.

Penulis pernah tengok mangsa helikopter yang dah betul-betul pening, sampai terlanggar almari. Nasib baiklah tak ada apa-apa kecederaan berlaku pada dia. Sekarang ni, hukuman helikopter dah dijadikan satu bentuk hiburan dalam sukan bola sepak, di mana pasukan-pasukan terkenal kerap memuatnaik video cabaran yang digelarkan sebagai 'dizzy penalty' atau penalti pening.

Macam tu lah helikopter ni, cuma helikopter lagi lama pusingannya.


9 Minuman Yang Bantu Melambatkan Tanda Penuaan

Suka atau tidak, penuaan tidak dapat dielakkan dan ia hadir dengan tanda-tanda fizikal seperti rambut beruban, kehilangan rambut dan kedutan yang tidak diingini.

Walaupun penuaan tidak dapat diperlahankan, kehadiran tanda-tandanya penuaan dapat dielakkan dengan mengekalkan gaya hidup yang sihat dan mengamalkan diet terkawal dapat membantu masalah ini.

iluminasi.com kongsikan 9 minuman yang boleh membantu melambatkan tanda-tanda penuaan.

Menurut sejarah, kopi mempunyai reputasi yang buruk namun penyelidikan baru yang dilakukan menafikan perkara ini.

Malah, ada bukti yang menunjukkan bahawa kafein melindungi tubuh daripada keradangan kronik, masalah biasa yang berlaku apabila usia semakin meningkat.

Minum kopi juga dapat mengurangkan risiko kanser kulit. Satu kajian yang diterbitkan dalam Jurnal Pencegahan Kanser Eropah mendapati bahawa mereka yang minum secawan kopi setiap hari mengalami pengurangan risiko kanser kulit bukan melanoma sekitar 10%.

Tambahkan buah-buahan seperti pisang dan beri ke dalam yogurt Greek untuk menghasilkan smoothie anti-penuaan yang lazat.

Pisang masak kaya dengan pektin yang mengekalkan paras gula di dalam badan pada tahap terkawal. Pektin juga membantu menghilangkan toksin berbahaya dari badan, yang penting untuk melambatkan proses penuaan.

Buah beri pula adalah sumber vitamin C yang kaya, yang membantu menjaga kulit anda berseri-seri.

Tubuh manusia dewasa terdiri daripada kira-kira 65% air. Oleh itu, mengekalkan tubuh badan dalam keadaan terhidrasi adalah penting untuk fungsi organ yang betul dan kulit kita adalah organ terbesar yang dapat dilihat.

Tanpa penghidratan yang betul, kulit boleh menjadi kering dan berkedut serta kelihatan berumur. Minum air juga membantu kita membuang toksin berbahaya dari badan dan membuatkan kita kelihatan segar serta lebih muda.

Teh hijau kaya dengan antioksidan anti-penuaan yang membantu mencegah kedutan daripada muncul dengan meningkatkan perolehan sel.

Anda juga boleh menghasilkan topeng muka untuk menyegarkan kulit anda dengan mencampurkan serbuk teh hijau dengan teh putih yang dibancuh.

Juga, pelbagai kajian telah menyimpulkan bahawa orang-orang yang kerap meminum teh hijau dan hitam mempunyai risiko penyakit jantung yang lebih rendah.

Susu badam mengandungi vitamin A, D, dan E yang boleh menjaga kulit anda dalam keadaan sihat dan kelihatan lebih muda.

Ia juga kaya dengan kalsium dan protein yang mengekalkan kesihatan kuku dan rambut agar sentiasa kuat dan lembut.

Alpukat penuh dengan lemak monotaktepu yang membuatkan kulit berseri sementara pisang mengandungi vitamin A, B, dan E, yang mana sangat baik untuk kulit anda.

Badan kita memerlukan vitamin C untuk menghasilkan kolagen yang meningkatkan keanjalan dan kelembutan kulit anda.

Buah limau gedang kaya dengan vitamin C dan dengan meminum segelas jus buah ini bukan sahaja akan mengurangkan kedutan, tetapi juga menjadikan kulit anda kelihatan lebih muda.

Malah, oleh kerana ia kaya dengan antioksidan iaitu "retinol", limau gedang membantu membaiki kulit yang rosak dan merawat pigmentasi kulit.

Air kelapa kaya dengan mineral dan elektrolit, yang penting untuk metabolisme asid amino, lipid, dan karbohidrat. Ia juga penting untuk meningkatkan pengagihan nutrien yang diterima dari makanan.

Juga, air kelapa mengandungi hormon tumbuhan yang dipanggil "cytokinin", yang menggalakkan pertumbuhan sel. Cytokinin juga dikenali sebagai anti-karsinogenik.

Jus lidah buaya atau aloe vera mengandungi banyak asid amino dan nutrien yang membantu meningkatkan pengeluaran kolagen dalam badan.

Antioksidan yang terdapat di dalam jus ini juga mempromosikan pertumbuhan semula kulit.

Dalam masa yang sama, ia juga akan membantu mengekalkan kelembutan kulit yang mana berkait rapat dengan keremajaan.

Kajian menunjukkan bahawa bermula dari usia 30-an, kita kehilangan 0.5% hingga 1% dari jisim otot kita setiap tahun.

Kekuatan otot juga akan menurun sebanyak 12% hingga 15% setiap dekad. Leucine, salah satu daripada 9 asid amino dalam tubuh manusia adalah sangat baik untuk menterbalikkan trend ini.

Malah, ia bukan sahaja membantu dalam mengawal pertumbuhan otot, tetapi juga dalam peraturan paras gula darah dan penyembuhan luka.

Susu juga mengandungi protein yang dikenali sebagai whey, yang merupakan sumber leucine yang sangat baik.


Kisah Perniagaan Samsung Yang Bermula Dengan Menjual Ikan Kering

Samsung boleh dikatakan antara syarikat multinasional terkemuka dan menghasilkan pelbagai barangan elektronik yang digunakan oleh ramai orang di seluruh dunia. Selain memainkan peranan penting dalam bidang ekonomi, media, budaya dan politik di Korea Selatan, ramai yang tidak tahu bahawa mereka bermula sebagai sebuah syarikat yang sangat berbeza dengan apa yang kita kenali sekarang.

Kisah Samsung bermula pada tahun 1938. Pengasasnya iaitu Lee Byung-chul, dilahirkan dalam sebuah keluarga berada di Uiryeong. Keluarga Lee kemudian berpindah ke bandar berdekatan Daegu di mana dia memulakan perusahaan pertamanya.

Perniagaannya yang merupakan sebuah syarikat pergadangan tempatan itu menggunakan nama Samsung Sanghoe. Ibu pejabat pertama syarikat itu terletak di Su-dong dan mempunyai 40 orang pekerja.

Pada mulanya, syarikat itu terlibat dalam perniagaan menjual barangan runcit yang dihasilkan secara tempatan. Antara produk yang mereka bekalkan ialah seperti mee, ikan kering dan pelbagai barangan makanan lain. Syarikat itu berkembang dengan baik dalam dekad pertamanya dan pada 1947, Lee bercadang untuk memindahkan ibu pejabatnya ke Seoul.

Namun, keadaan di ibu kota tidak begitu baik setelah tercetusnya Perang Korea yang melibatkan banyak negara-negara besar dunia. Lee terpaksa menahan cita-citanya dan meninggalkan ibu kota Seoul untuk menyelamatkan syarikatnya daripada musnah.

Lee kemudian meneruskan pula perniagaannya dalam bidang penapisan gula. Pada tahun 1954, beliau mengasaskan syarikat Cheil Mojik dan membangunkan kilangnya di Chimsan-dong di Daegu.

Beberapa tahun kemudian, Samsung mula bereksperimen dengan pelbagai bidang perdagangan untuk mencari peluang yang sesuai bagi memperkukuhkan perniagaannya. Lee sangat bercita-cita tinggi dan ingin mengukuhkan Samsung sebagai sebuah syarikat peneraju dalam pelbagai bidang di seluruh Korea dan antarabangsa.

Lee meneraju Samsung dalam sektor-sektor yang mencabar seperti insuran, perniagaan runcit dan kawalan keselamatan. Presiden Samsung, Park Chung Hee, memberi penekanan bahawa teknologi moden dalam organisasi adalah sangat perlu untuk pertumbuhan dan perkembangan syarikat.

Chung Hee berusaha ke arah mewujudkan beberapa anak syarikat tempatan dengan matlamat membangunkan dan membimbing mereka dalam persaingan pasaran yang sengit apabila diperlukan.

Ketika Samsung berpindah ke Seoul pada tahun 1947, pengasas Kumpulan Hyosung iaitu S. R. Cho (terkenal dalam bidang pembinaan pangsapuri mewah dan penghasilan mesin ATM) telah bekerjasama dengan Lee Byung-Chull dan menubuhkan syarikat bernama Samsung Mulsan Gongsa atau Samsung Trading Corporation.

Syarikat itu bermula kecil tetapi kemudian berkembang dengan pesat dan memberi impak besar sehingga menjadi apa yang kita ketahui hari ini sebagai Samsung C&T Corporation. Akan tetapi, kerjasama antara Cho dan Lee tidak bertahan lama setelah bertahun-tahun mereka terlibat dalam perselisihan faham.

Cho mahukan 30 saham ekuiti tetapi Lee tidak bersetuju dengan terma-terma baru. Syarikat itu kemudian berpecah kepada Samsung Group, Hyosang Group, Hankook Tire dan beberapa lagi perniagaan kecil lain.

Wajah dan populariti Samsung seperti yang kita kenali hari ini wujud pada tahun 1960-an apabila syarikat itu menjangkakan potensi dalam perindustrian elektronik dan mengambil perubahan radikal ke arah pengeluaran elektronik.

Salah satu keputusan paling bijak Samsung pada tahun 60-an ialah untuk membentuk pelbagai bahagian berbeza yang berkaitan dengan komponen elektronik tertentu. Samsung telah membentuk Samsung Electronics Devices, Samsung Corning, Electro-Mechanics Samsung, Samsung Semiconductors dan Samsung Telecommunications.

Semua bahagian-bahagian ini beroperasi dari sebuah kilang di Suwon. Produk pertama yang dihasilkan Samsung bagi permulaan mereka dalam sektor elektronik adalah set televisyen hitam putih.

Pada tahun 1980, Samsung mengambil satu lagi langkah radikal dengan melangkah ke arena perkakasan telekom dengan mengambil alih syarikat Hanguk Jeonja yang berpusat di Gumi. Samsung pantas menghasilkan papan suis yang menerima respon yang baik dari pengguna.

Kilang di Suwon kemudian bertukar pula kepada menghasilkan mesin fax dan telefon. Ia merupakan titik utama dalam penghasilan telefon bimbit Samsung. Kilang tersebut telah menghasilkan lebih 800 juta telefon bimbit dari pelbagai teknologi dan ciri. Pada tahun 1980-an, semua bahagian yang berbeza ini telah digabung dan dikendalikan di bawah satu nama iaitu Samsung Electronics.

Kini, Samsung Electronics merupakan salah satu peneraju dalam dunia elektronik. Pada tahun 2015, Samsung di Amerika Syarikat sahaja merupakan syarikat paling banyak diberikan paten berbanding mana-mana organisasi atau syarikat lain mengalahkan Google, IBM, Microsoft, Sony dan Apple.

Samsung kini memperoleh hampir 8,000 paten. 2016 merupakan tahun yang sangat menguntungkan untuk Samsung. Pada tahun itu juga Samsung bekerjasama dengan Microsoft dalam membangunkan IoT (Internet of Things) yang menggunakan Windows 10. Masa hadapan syarikat ini begitu cerah kerana budaya inovasi yang semakin meningkat dari masa ke semasa.


5 Kes Buli di Negara Kita Sehingga Menyebabkan Kematian

Kes kematian pegawai kadet laut Universiti Pertahanan Nasional Malaysia (UPNM) Zulfarhan Osman Zulkarnain memang mengejutkan kita semua. Sehingga kini kes ini masih lagi dalam siasatan serta sedang menunggu untuk dibicarakan, dengan kesemua suspek disabitkan di bawah akta kanun keseksaan.

Budaya membuli ini harus diakui memang berlaku di kalangan pelajar yang tinggal di asrama, baik di peringkat rendah, menengah sehinggalah ke peringkat tertiari seperti kes allahyarham Zulfarhan. Apa yang menakutkan, kes ini sebenarnya bukanlah kes pertama yang menyebabkan kematian pelajar di kawasan tempat belajar seperti sekolah dan universiti.

Sudah banyak kali kisah-kisah tragis yang serupa berlaku, sehingga mengorbankan nyawa. Berikut adalah lima kes kematian akibat budaya buli yang berleluasa di kalangan pelajar negara kita.

Hishamuddin Majid merupakan seorang pelajar tingkatan lima Sekolah Menengah Teknik Cheras ketika kejadian menyayat hati ini berlaku. Pada 24 Mac 1988, dua orang bekas pelajar sekolah tersebut hadir bagi mengambil slip keputusan peperiksaan SPM mereka dan juga menurunkan 'nama' mereka pada junior yang terpilih, dengan Hishamuddin ketika itu layak untuk menggunakan nama salah seorang yang terlibat.

Dalam 'upacara' yang dilakukan pada jam 11.30 pagi di salah sebuah tandas, Hishamuddin dibelasah oleh beberapa orang bekas pelajar sebagai tanda persetujuan dia untuk mewarisi nama samaran itu. Selepas di belasah, Hishamuddin yang kesakitan meminta izin untuk menamatkan sesi kelasnya pada hari itu lebih awal atas alasan tidak sihat.

Petang itu, keadaan Hishamuddin semakin tenat sebelum dia dihantar ke hospital pada jam 7.30 malam. Sejam berikutnya, doktor mengumumkan Hishamuddin telah meninggal dunia akibat kecederaan organ dalaman. Selepas laporan polis dibuat bapa Hishamuddin, polis menangkap dua suspek. Bagaimanapun, perbicaraan di mahkamah gagal membuktikan kes itu disebabkan ketiadaan saksi, jadi kedua-dua suspek dilepaskan selepas melakukan permohonan maaf kepada keluarga mangsa.

Kematian adik Mohammad Naim yang pada kejadian berusia 16 tahun, memang satu tragedi yang malang sekali untuk dirinya. Salah seorang pelajar di Maktab Tentera Di-Raja (MTD), Mohammad Naim menjadi sasaran sekumpulan pelajar senior yang membulinya sejak sesi persekolahan bermula.

Bagaimanapun, pada 24 Jun 2010, Naim yang didakwa dibelasah pelajar senior tidak sedarkan diri sebelum dibawa ke Pusat Perubatan Angkatan Tentera Kem Sungai Besi, yang terletak tidak jauh dari MTD. ekitar jam 10.45 malam, Naim dipaksa melakukan tekan tubi sambil diterajang senior yang memerhati.

Punca kematiannya dikatakan disebabkan oleh gegaran yang berlaku pada bahagian kepalanya, selepas dia jatuh ditendang salah seorang pelajar senior semasa kejadian tersebut. Lima orang pelajar ditahan bagi membantu siasatan dengan empat daripadanya dihukum buang sekolah terlebih dahulu. Komandan MTD semasa kejadian juga telah dipindahkan bagi memastikan kejadian sama tidak berulang lagi. (rujukan)

Dalam kes yang melibatkan golongan dewasa pula, Mohd. Shahrizal yang merupakan seorang tentera berpangkat prebet didapati meninggal dunia selepas dibuli dan dibelasah oleh 7 orang tentera lain. Mohd. Shahrizal didakwa tidak cukup jantan untuk menjadi seorang askar serta tidak pandai melipat pakaian, menyebabkan dia yang pada ketika itu berusia 27 tahun dijadikan sasaran pembuli di kem tentera.

Mohd. Shahrizal dikatakan ditumbuk, disepak, kepalanya dihentak dengan objek kayu serta dipijak dengan but sukan, yang menyebabkan dia pengsan sebelum meninggal dunia pada 5 April 2008. Bedah siasat mendapati punca kematian Mohd. Shahrizal adalah akibat hentakan objek tumpul ke tubuh.

Tujuh suspek mengaku bersalah menyebabkan kematian tanpa niat membunuh ke atas Mohd. Shahrizal dan dikenakan hukuman penjara 7 tahun setiap seorang pada tahun 2010. (rujukan)

Sebuah sekolah berasrama di Kapit menyaksikan peristiwa duka selepas seorang pelajar tahun 1 bernama Jackson Nuing Awe meninggal dunia akibat dibelasah. Pelakunya pula adalah seorang pelajar tahun 6 berusia 12 tahun. Kejadian ini berlaku pada 24 Ogos 2017.

Pihak sekolah yang mendapati keadaan Jackson agak kritikal, terus mengejarkan beliau ke Hospital Sibu. Kanak-kanak itu dapati mengalami pendarahan teruk pada bahagian kepala serta kesan-kesan lebam di seluruh tubuhnya. Suspek ditahan sebelum dibebaskan kerana perlu menghadiri ujian UPSR yang akan dilangsungkan tidak lama selepas kejadian tersebut.

Apa yang menyedihkan, punca kejadian ini berlaku disebabkan pelajar tahun 6 itu yang dikatakan berang kerana Jackson mengejek nama ayahnya. (rujukan)

Pada kejadian melibatkan pelajar di Sekolah Menengah Agama Dato' Klana Petra Maamor, Ampangan, Negeri Sembilan - seorang pelajar bernama Muhammad Farid Ibrahim yang berusia 16 tahun didapati meninggal dunia selepas dibelasah beramai-ramai 8 orang pelajar lain. Kesemua mereka didapati bersalah dan dikenakan hukuman penjara oleh mahkamah.

Kisah kejadian ini agak sadis bunyinya. Mangsa dikatakan diikat tangan dan kakinya selepas berlaku pertengkaran di antara dia dengan kumpulan senior melibatkan pinjaman barangan. Selepas dibelasah, kumpulan senior tadi mendapati keadaan Farid agak longlai, jadi mereka menukarkan pakaiannya sebelum pergi bertemu warden, melaporkan Farid telah jatuh dalam bilik air.

Bagaimanapun, selepas Farid dikejarkan ke hospital didapati kesan-kesan cedera yang ada mustahil boleh berlaku hanya kerana terjatuh. Terdapat juga pendarahan dalam bahagian otak Farid yang menyebabkan dia pengsan sebelum meninggal dunia tidak lama selepas sampai di hospital.

8 pelajar yang dibicarakan didapati bersalah namun terlepas hukuman gantung sampai mati, dipenjarakan di Penjara Kajang. Dalam perbicaraan yang dijalankan, kelapan-lapan suspek didapati cuba melindungi sesama mereka dan tidak ada satu orang pun mahu mengakui apa yang berlaku. Salah seorang bapa suspek juga bertindak mengeluarkan kenyataan palsu mencipta alibi tanpa bukti, semata-mata mahu melindungi anaknya yang dirasuk syaitan. (rujukan)


9 Tempat Paling Melampau Di Dunia

Tak seperti planet-planet lain dalam sistem solar, Bumi mempunyai ciri-ciri yang membolehkan pelbagai hidupan wujud dan tinggal di atasnya. Namun, lokasi yang berlainan memiliki persekitaran yang berbeza dan bukan semua lokasi di Bumi yang sesuai untuk dihuni manusia.

Pergerakan plat tektonik, hakisan semula jadi, pergerakan Bumi di atas paksinya dan pengelilingan Matahari menyebabkan wujudnya tempat-tempat yang tersangat ekstrem di Bumi.

Dan walaupun tempat-tempat ini memiliki ciri-ciri ekstrem, namun ia tidak menghalang manusia untuk hidup di kawasan sekitar.

Salar De Uyuni adalah dataran garam terbesar di dunia, yang terletak di barat daya Bolivia.

Ia mengandungi 10 bilion tan garam di atas kawasan seluas 10,582 kilometer. Salar De Uyuni juga mengandungi logam kimia seperti Magnesium, Natrium, Potassium dan 70% daripada rizab Lithium dunia.

NASA menggunakannya sebagai objek ideal untuk menguji kedudukan satelit mereka kerana Salar De Uyuni sangat rata dan tidak bergerak.

Salar De Uyuni dibentuk 40,000 tahun lalu disebabkan oleh transformasi tasik prasejarah yang dipanggil Lago Minchin.

Kerak garam Salar De Uyuni mempunyai kedalaman di antara 2 hingga 20 meter. Apabila ditutupi dengan air, Salar De Uyuni menjadi cermin semulajadi terbesar di dunia.

Air Terjun Angel di Venezuela adalah air terjun tertinggi di dunia dengan ketinggian 979 meter.

Air terjun ini kira-kira 15 kali lebih tinggi daripada Air Terjun Niagara. Ia terletak di Taman Negara Canaima Venezuela, taman negara terbesar di negara ini.

Air terjun ini ditemui oleh Jimmie Angel, seorang juruterbang Amerika Syarikat pada tahun 1937. Dia adalah orang pertama yang terbang di atas air terjun ini dan air terjun ini dinamakan bersempena namanya.

Semasa musim hujan, Air Terjun Angel dibahagikan kepada dua air terjun yang berasingan dan pengunjung boleh merasakan penyemburan jarak jauh dari air terjun.

Lebih menarik, semasa musim panas air dari air terjun ini tersejat sebelum mencecah tanah.

Tristan da Cunha adalah sekumpulan pulau gunung berapi yang terletak di lautan Atlantik Selatan.

Pulau utama dalam kumpulan ini yang juga dikenali sebagai Tristan da Cunha, satu-satunya pulau yang boleh dihuni di kepulaun ini.

Pulau terpencil ini adalah sebahagian daripada wilayah Inggeris di luar negara. Sehingga tahun 2009, jumlah penduduk Tristan da Cunha hanyalah 275 orang.

Semua tanah pulau ini dimiliki secara bersama dan orang luar tidak boleh membeli tanah di Tristan da Cunha.

Ekonomi Tristan da Cunha adalah berdasarkan kepada pertanian dan penangkapan ikan. Mereka juga menjalankan industri pelancongan kecil di pulau itu.

Dallol yang terletak di Ethiopia Utara adalah tempat yang paling panas di dunia yang mempunyai penghuni.

Antara tahun 1960 dan 1966, rekod suhu malam yang tertinggi iaitu 35°C untuk tempat yang didiami manusia adalah di Dallol.

Suhu siang hari di Dallol mempu mencecah sehingga 46°C setiap hari.

Selain daripada Matahari, asid mendidih dari mata air panas dan ekzos semula jadi oleh gas bumi menjadikan Dallol sebagai tempat panas yang dihuni manusia di dunia.

Gurun Atacama membentang lebih 1,000 kilometer di pantai Pasifik Amerika Selatan. Ia adalah tempat bukan kutub yang paling kering di Bumi.

Suhu di padang pasir Atacama berkisar antara 0 hingga 25°C. Curahan hujan tahunan di padang pasir ini adalah kurang daripada 1mm / tahun dan 50 kali kering berbanding Death Valley di Amerika Syarikat.

Tanah gurun ini juga mengandungi sedikit bahan organik dan pada masa yang sama, kehadiran bahan kimia pengoksidaan bukan biologi juga terdapat di sini.

Bandar terpencil Oymyakon di timur laut Rusia adalah tempat yang paling sejuk di dunia yang dihuni manusia.

Suhu paling sejuk dicatatkan di Oymyakon adalah -67.7°C dan merupakan rekod suhu terendah di mana-mana tempat yang dihuni di dunia.

Oleh sebab ini, Oymyakon juga dipanggil sebagai kutub utara yang tersangat sejuk.

Gunung di sekeliling bandar Oymyakon menyebabkan kolam udara sejuk terbentuk di dalam lembah ini. Suhu purata di Oymyakon untuk bulan Januari, Februari dan Mac adalah -50°C.

Gunung Thor yang juga dikenali sebagai Thor Peak terletak di Pulau Baffin Nunavut, Kanada.

Ia adalah sebahagian daripada gunung Baffin yang diperbuat daripada granit. Gunung Thor adalah tebing paling curam di dunia dengan dengan jatuhan menegak tertinggi di dunia.

Jatuhan di Gunung Thor berukuran 1,250 meter dan mempunyai sudut dalaman 105°, menjadikannya ia lebih tergantung sekaligus membuatkan Gunung Thor sebagai destinasi popular untuk pendaki gunung.

Laut mati juga dikenali sebagai laut garam yang terletak di sempadan Jordan dan Israel. Permukaan tasik yang kaya dengan garam ini terletak 423 meter di bawah paras laut menjadikannya sebagai titik terendah di permukaan Bumi.

Ia adalah salah satu daripada kawasan air yang paling masin di dunia dengan 34.2% kemasinan. Tasik tersangat masin ini mempunyai kedalaman 377 meter, mengandungi kepekatan mineral yang tinggi.

Kepekatan garam yang luar biasa juga membolehkan pengunjung terapung di laut mati. Kemasinan yang tinggi di laut mati juga menjadikan persekitaran yang keras di mana haiwan tidak boleh bertahan.

Deep Challenger adalah titik terdalam di Bumi dengan kedalaman 11.2 kilometer. Ia terletak di Jurang Mariana, jurang sepanjang 2,550 kilometer di lautan Pasifik Barat.

Malah, Deep Challenger adalah jauh lebih dalam berbanding ketinggian Gunung Everest. Challenger deep dinamakan bersempena kapal tinjauan HMS Challenger, yang menghasilkan rakaman pertama tentang kedalamannya.

Jurang Mariana adalah sebahagian daripada salah satu kerak lautan tertua yang berusia sekitar 180 juta tahun.

Ekspedisi menuruni jurang ini yang pertama berjaya dilakukan adalah oleh kapal "bathyscape trieste", oleh Tentera Laut AS Leftenan Don Walsh dan saintis Switzerland, Jacques Piccard.

Ekspedisi kedua yang berjaya menuruni jurang ini dilakukan oleh pengarah filem Kanada, James Cameroon pada tahun 2012.